Pantang Larang Nenek-Moyang Kita Ketika Mengandung dan Berpantang Yang ‘Mindblown’

Setiap generasi mempunyai pantang larang yang berbeza-beza. Terdapat beberapa pantang larang yang sering diturunkan daripada nenek-moyang kita. Namun begitu, kita harus berhati-hati juga mengikut pantang larang ini.
Ia adalah kerana pantang larang yang sering Mama akan dengar sangat tidak masuk akal dan datang daripada pelbagai sumber. Tetapi pantang larang diwujudkan untuk kebaikan kesihatan Mama juga.
5 Pantang Larang Ketika Mengandung
Jom kita lihat 5 pantang larang yang ‘mindblown’ ini!
#1 Pukul Binatang Nanti Anak Akan Menyerupainya

Mama pernah tak dengar pantang larang yang menyatakan jika kita menyakiti binatang, nanti anak dalam kandungan kita akan terima padah yang sama. Disebabkan emosi Mama tidak stabil dan asyik nak marah sahaja.
Nenek-moyang kita membuat pantang larang ini kerana mungkin sebelum hamil, Mama amat menyayangi binatang malah tidur sekali dengan haiwan kesayangan, apabila mengandung pula, Mama amat benci terhadapnya. Sebab itulah kita perlu sentiasa berhati-hati tau, Mama!
#2 Elakkan Tangga dan Keluar Malam Seorang Diri
Tahu tak kenapa nenek-moyang kita melarang Mama duduk di tangga? Ini adalah kerana mereka risau akan Mama tergelincir dan jatuh, lalu membahayakan Mama dan kandungan.
Bagi keluar malam pula, secara amnya, wanita memang tidak digalakkan untuk keluar pada lewat malam. Ini adalah kerana risau akan keselamatan Mama. Jika sarat mengandung dan terjadi apa-apa kecemasan yang tidak diingini, siapa nak tolong Mama kan? Sebab itulah pantang larang ini diwujudkan.
#3 Elakkan Makan Makanan Mentah

Sering dikaitkan dengan ibu hamil tidak boleh makan telur separuh masak, daging medium rare, ikan mentah seperti sushi kerana ia membahayakan janin mereka. Menurut Anak Malaysia Sihat,
Untuk daging mentah dan kurang masak boleh mendedahkan wanita hamil kepada risiko jangkitan seperti toksoplasmosis.Memakan ikan mentah atau separuh masak perlu bersyarat. Syaratnya adalah, ikan tersebut telah disejukbekukan terlebih dahulu.Untuk telur pula, telur mentah atau separuh masak mungkin mengandungi bakteria Salmonella yang boleh menyebabkan keracunan makanan.
Kita harus berwaspada dengan makanan yang kita masukkan ke dalam badan kita.
#4 Makan Makanan Yang Pedas Memberi Kesan Buruk Pada Mama
Buat Mama yang suka akan masakan pedas, Mama Siti sarankan supaya berhati-hati dengan pemakanan anda. Sejujurnya, tiada bukti saintifik yang membuktikan dengan makan makanan pedas boleh memberi kesan buruk kepada kehamilan.
Secara umumnya, makanan pedas tidak perlu diambil dengan kuantiti yang berlebihan kerana Mama akan mengalami pedih perut dan masalah pencernaan. Ini seharusnya dielakkan terutama sekali semasa trimester ketiga.
#5 Makan Kicap Boleh Membuatkan Kulit Anak Menjadi Lebih Gelap

Selalu sangat kita dengar pantang larang ini. Semestinya ia adalah kepercayaan orang-orang tua kita. Kajian mengatakan tiada makanan yang boleh mengubah ketetapan genetik kita.  Ia akan  diwarisi daripada ibu, ayah dan nenek moyang sahaja. Oleh itu, jangan risau untuk makan kicap semasa hamil.
5 Pantang Larang Yang Tidak Masuk Akal Sewaktu Berpantang
Sekarang Mama dah tahu pantang larang ketika mengandung. Mari kita lihat pula apa pantang larang yang tidak masuk akal sewaktu Mama berpantang pula.
#1 Berpantang Minum Air

Ada yang mengatakan bahawa jika terlalu banyak minum air boleh memudaratkan kesihatan. Ia boleh mengakibatkan jumlah air di dalam badan menjadi terlalu banyak (water retention).
Jangan begitu Mama. Ketika berpantang, Mama harus minum air secukupnya untuk membantu penyembuhan dalaman akibat kelahiran anak Mama dan juga memberikan Mama tenaga.
#2 Jangan Basahkan Rambut
Orang dulu-dulu cakap kalau mandi basahkan rambut nanti badan boleh masuk angin. Ia boleh dikatakan urat saraf mengembang dan cepat sakit kepala. Untuk kebersihan diri Mama, basahkan rambut adalah satu tabiat penjagaan kebersihan diri yang tidak boleh ditinggalkan. Pastikan mandi dengan bersih untuk bersihkan kulit-kulit mati ya!
#3 Udara Sejuk Sama Sekali Tidak Boleh!

Sama juga dengan pantang larang mandi basahkan rambut, angin yang sejuk daripada kipas dan penghawa dingin dipercayai menyebabkan angin masuk dalam badan. Ia akan memudaratkan masalah kesihatan Mama dikemudian hari.
Kajian mengatakan kulit manusia mempunyai beberapa lapisan. Angin tidak boleh memasuki kulit dan terus masuk ke saluran darah. Pantang larang ini semestinya tidak tepat ya Mama! Tetapi jangan sampai memudaratkan kesihatan Mama. Bersederhana adalah kunci untuk Mama menjadi lebih berwaspada.
#4 Dilarang Membaca Atau Menangis

Satu lagi pantang larang yang gila adalah, membaca adalah merbahayakan. Kerana mata kita sering dikaitkan dengan hati, Mama dipercayai supaya elakkan membaca kerana ia memudaratkan hati.
Mama yang hamil dilarang membaca dan menangis kerana mata sering dikaitkan dengan masalah rabun. Tetapi ia sama sekali tidak benar ya Mama! Jadikan membaca sebagai satu tabiat dan hobi untuk menambah ilmu dan pengetahuan am yang boleh diajarkan pada anak kita.
#5 Pantang Makanan dan Minuman Air Sejuk

Pantang larang yang popular untuk ibu yang berpantang (dan selama 2 tahun lamanya!) adalah tidak boleh memakan laksa kerana sering dikaitkan dengan masalah angin.
Makanan sejuk yang terdiri daripada beberapa sayuran dan buahan juga tidak digalakkan untuk diambil semasa berpantang.
Untuk pengetahuan Mama, Mama seharusnya mengamalkan pemakanan yang seimbang semasa berpantang kerana terdapat banyak faedah untuk Mama dan bayi melalui pengambilan sayuran yang kaya dengan vitamin dan mineral.

Sekarang Mama dah tahu kan banyak pantang larang yang gila-gila dan diamalkan oleh orang tua-tua dahulu. Kita seharusnya semak terlebih dahulu tentang pantang larang dan juga fakta yang dijumpai. Apa-apa pun, Mama harus berwaspada dengan pantang larang dan amalkan dengan sederhana sahaja.
Pesan Mama Siti:
Pantang  larang ini tidak seharusnya diambil terlalu serius sehingga memudaratkan kesihatan. Ikut pantang larang dengan selamat. Mama sihat, anak dalam kandungan pun lebih sihat!


Kenapa Kita Digalakkan Untuk Membaca Doa Nabi Yunus Setiap Hari?

Mustahil untuk kita menjadi manusia yang hidup di dunia ini tanpa menerima ujian dari Allah. Segala apa yang berlaku kepada hambaNya sentiasa berada dalam pengetahuan tuhan yang Maha Esa.
Diambil dari surah Al-Baqarah, Allah berfirman;
“Demi sesungguhnya! Kami akan menguji kamu dengan sedikit perasaan takut (kepada musuh) dan (dengan merasai) kelaparan, dan (dengan berlakunya) kekurangan dari harta benda dan jiwa serta hasil tanaman. Dan berilah khabar gembira kepada orang-orang yang sabar.”
[Surah Al-Baqarah:155]
Allah dengan jelas ada menerangkan bahawa Dia pasti akan menguji kita dengan lima perkara:
KetakutanKelaparanKekurangan harta bendaKematianKekurangan hasil tanaman
Apabila selalu menerima ujian, mungkin ada yang menyoalkan kenapa dugaan selalu singgah dalam hidup kita? Padahal, kita dah berusaha keras untuk mengelakkan perkara yang tak diingini berlaku.
Lagipun, kita selalu bersedia dengan macam-macam kelengkapan menghadapi hari yang sukar tetapi masih ada cabaran yang datang. Kenapa?
Mama sekalian, tarik nafas dan bertenang dulu okay. Kita kena ingat dalam dunia ini semuanya berlaku dengan kehendak Allah. Hanya Dia yang berhak mengizinkan sesuatu perkara berlaku. Kita boleh minta sekian permintaan tapi tuhan yang buat keputusan.
Doa Nabi Yunus Dalam Ikan Nun

Kredit gambar: Unsplash
Baginda pernah putus asa ketika menjalankan dakwah. Tiada seorang pun dari umatnya menerima dakwah yang disampaikan. Kerana kekesalan itu, baginda kecewa dan membawa diri di atas kapal.
Baginda kemudiannya telah terperangkap di dalam perut seekor ikan yang besar iaitu ikan nun. Di dalam keadaan gelap gelita, baginda menyesali perbuatannya serta telah mengucapkan doa yang berbunyi;
لَا إِلَهَ إِلَّا أَنْتَ سُبْحَانَكَ إِنِّي كُنْتُ مِنَ الظَّالِمِينَ
‘Laa ila ha illa anta, subhaanaka innii, kuntu minazzolimin’
(Tiada tuhan (yang dapat menolong) selain Engkau (Ya Allah), Maha Suci Engkau. Sesungguhnya, aku termasuk dalam orang-orang yang menganiaya diri sendiri)
[Surah Al-Anbiya: 87]
Khasiat Doa Nabi Yunus
1. Dikeluarkan Dari Masalah
Kredit gambar: Pxhere.com
Apa yang mudah bagi orang lain, boleh jadi sangat sukar untuk kita. Dengan membacakan doa Nabi Yunus ini, mudah-mudahan diberikan petunjuk menyelesaikan masalah.
Masalah yang macam mana Mama Siti? Tak kisah sebesar mana pun ia atau bagaimana orang lain memandangnya, Allah akan bantu setiap hamba yang meminta.
Jika anda mengalami kesusahan seperti bebanan hutang, kesempitan wang dan masalah di tempat kerja, apa kata amalkan doa mustajab Nabi Yunus ketika baginda berdoa dalam perut ikan.
Beberapa dari umat manusia ada yang menanyakan kenapa orang lain tidak diuji dengan situasi sama. Ketahuilah sebenarnya semua yang berlaku dalam hidup kita adalah untuk diri kita sahaja.
Allah tahu kemampuan hambanya. Boleh jadi kalau kita menerima ujian yang sama dengan orang lain, keadaan menjadi lebih parah. Oleh itu, Allah yang memiliki sifat kesempurnaan selalu ‘custom made’ jalan hidup seseorang.
2. Mudah Bersalin
Kredit gambar: Unsplash
Untuk Mama yang sedang hamil dan akan melahirkan dalam waktu terdekat mesti ada perasaan takut dan risau kalau ada yang tak lancar sepanjang proses kehamilan dan melahirkan.
Mama Siti faham dengan situasi tersebut. Kita akan fikirkan banyak perkara, lagi-lagi hal yang negatif. Untuk mengurangkan perasaan tersebut, banyakkan membaca doa Nabi Yunus agar dipermudahkan segala kesulitan.
Doa ini juga selalu diamalkan untuk memudahkan proses bersalin nanti. Kita minta pada Allah semoga kedua-dua anak dan Mama sihat dan selamat. Lebih-lebih lagi dalam keadaan sekarang yang memungkinkan kita terdedah dengan virus berbahaya.
Kalau boleh, jadikan sebagai zikir harian seperti selepas solat, zikir di waktu pagi dan petang mengikut keselesaan masing-masing.
Kita berdoa memohon semoga Allah memberikan jalan dari segala kesulitan dan kesusahan. Allah maha mengetahui, hanya dia yang tahu apa akan terjadi di masa depan.
Kita berkehendak dan Dia juga berkehendak tetapi sesungguhnya perancangan Allah jauh lebih baik berbanding manusia. Seperti dalam firmanNya;
“Dan mereka merancang, Allah juga merancang. Sesungguhnya Allah adalah sebaik-baik Perancang”
(Surah Ali-Imran: 54)
3. Diperkenankan Hajat
Kredit gambar: Unsplash
Usaha, tawakal dan doa adalah tiga perkara yang mesti dilakukan bersama-sama ketika ingin mendapatkan hajat. Apa doa yang makbul untuk kita menyampaikan hajat kepada Allah?
Ada banyak doa yang diajarkan dalam Islam dan salah satunya ialah doa Nabi Yunus. Uniknya ayat ini, ia seakan tidak berbentuk doa kerana tiada lafaz ‘Allahumma’ yang membawa maksud ‘Ya Allah’.
Malahan ianya dianggap sebagai doa terbaik yang mengandungi makna tauhid, tasbih dan istighfar. Doa ini menunjukkan sifat kita sebagai hamba yang tidak berdaya dan selalu memerlukan tuhan untuk mengizinkan sesuatu perkara berlaku.
Daripada Sa’ad bin Abi Waqas RA bahawa Nabi SAW bersabda;
Maksudnya: “Doa Nabi Yunus ketika baginda berdoa di dalam perut ikan paus: “Sesungguhnya tiada Tuhan (yang dapat menolong) melainkan Engkau! Maha Suci Engkau! Sesungguhnya aku adalah daripada orang-orang yang menganiaya diri sendiri”. Maka sesungguhnya tidak seorang muslim itu apabila berdoa dengannya untuk sesuatu perkara (masalah) melainkan Allah SWT akan memustajabkan baginya” [Riwayat At-Tirmizi
4. Dijauhi dari bala dan musibah
Kredit gambar: Berita Harian
Setiap kejadian yang berlaku dalam hidup manusia bertujuan sebagai ujian, bala atau kifarah. Ada yang berjaya melepasi ujian tuhan dan ada pula yang kecundang dek kerana lemahnya pegangan agama.
Oleh itu, kita mesti berusaha supaya Allah menganugerahkan kita perkara-perkara baik. Dengan mengamalkan doa ini, insya allah dengan izinNya, Allah akan menjauhkan manusia dari hal-hal buruk seperti bala dan musibah.
Seperti firman Allah SWT; “Wahai orang-orang yang beriman, mintalah pertolongan (kepada Allah) dengan kesabaran dan (menunaikan) solat.”
[Surah Al-Baqarah: 153]
Sesuai sangat dengan keadaan kita sekarang ni yang masih belum reda dengan wabak virus Covid-19. Walaupun sudah hampir 3 tahun penyakit ini melanda negara kita, ianya masih merisaukan banyak pihak. Lagi-lagi kalau ada antara ahli keluarga yang kita yang berisiko tinggi.
Semoga dengan usaha ini, tuhan akan menyelamatkan kita dari malapetaka dan bahaya.
5. Dipermudahkan membuat keputusan
Kredit gambar: Tamasia.co.id
Allah akan lorongkan manusia untuk melakukan keputusan yang paling baik untuk mereka. Dalam keadaan kusut dan dilemma, kita sering menghadapi kesukaran membuat keputusan yang rasional.
Manusia sukar membuat keputusan bernas apabila mereka terlalu emosi, penat dan terburu-buru. Boleh jadi keputusan akhir yang diputuskan tidak memberi kebaikan pada diri sendiri dan orang lain.
Selain doa istikharah, doa ini adalah alternatif untuk membantu kita membuat penilaian agar keputusan yang dibuat memberi manfaat di masa kini dan di masa hadapan.
Doa Nabi Yunus mempunyai banyak kelebihan manakala kisahnya pula sangat memberikan hikmah agar kita sentiasa percaya kepada pertolongan Allah. Kisah baginda memberitahu bahawa manusia hanya perlu berusaha, hasilnya nanti serahkan sahaja pada Dia.
Allah maha mengetahui serta setiap yang ditakdirkan adalah yang terbaik untuk hambanya.
Jom baca himpunan doa selamat yang ringkas supaya boleh diamalkan setiap hari!


“Aroy Mak” (Sedap Sangat!) Resepi Kerabu Sotong Ala Masakan Thai Ini

“Mama Siti, macam mana resepi kerabu sotong? Bahan-bahannya nak letak apa?”
Kali ini Mama Siti nak kongsikan resepi Kerabu Sotong Ala Thai yang pasti sedap. Bahannya ringkas dan cara menyediakannya juga mudah. Menu yang satu ni memang lengkap dengan kombinasi masam, manis, masin dan pedas. Boleh membuka selera sesiapa sahaja.
Jom kita mulakan.
Resepi Kerabu Sotong Ala Thai

Kredit gambar: Facebook @Afy AL Habibi
Resepi oleh: Afy Al Habibi
Bahan-Bahan
SotongMempelam LemakLada benggala (capcicum) warna merah, kuning dan hijauBunga KantanLobak MerahKicap SotongSos TiramLemon Gula PerangGaram Serbuk Lada HitamKepingan Cili (Chili Flakes)
Cara Memasak
Bersihkan sotong dan hiriskan secara membulat.
Kredit gambar: Rasa.my
Celur dalam air panas dan toskan.Siapkan bahan hirisan seperti mempelam, lada benggala, bunga kantan dan lobak merah.

Di mangkuk yang lain, campurkan 2 sudu kicap sotong, 1 sudu sos tiram, ¾ gula perang, jus lemon dan ⅓ garam.

Setelah digaul rata, tambahkan serbuk lada hitam dan chili flakes. Masukkan kesemua bahan hirisan dan sotong.

Gaulkan sekata dan kerabu sotong sudah siap untuk dihidangkan.

Petua Masak Kerabu Sotong
Untuk mencelur, tunggu hingga air menggelegak dan celur untuk beberapa saat. Jangan celur terlalu lama kerana sotong akan mulai keras.Mama boleh tambahkan suhun kalau nak lebih bervariasi.Tak lupa juga, kalau tak jumpa semua jenis lada benggala pun tidak mengapa. Ada satu jenis pun sudah memadai.
Wah, resepi kerabu sotong ala thai kita dah siap untuk dinikmati. Yang perlu dicelur cuma sotong sahaja, bahan yang lain cukup sekadar cuci bersih dan dihiriskan.
Bukan main senang kan, campurkan sahaja semua bahan sekali. Tak perlu bersusah payah nak gunakan pelbagai teknik masakan.
Oh ya, lagipun menu ni salah satu menu sihat. Untuk Mama yang sedang diet, boleh cuba menu ini ya.


Doa Akhir Tahun Dan Doa Awal Tahun Serta Hukum Membacanya

Amalan bacaan doa akhir tahun dan doa awal tahun telah menjadi satu kebiasaan umat Islam. Setiap kali nak masuk 1 Muharram, orang Islam akan bersedia apabila masuknya waktu Asar hari terakhir bulan Zulhijjah untuk berdoa dengan doa akhir tahun.
Bila dah masuk waktu Maghrib, doa diteruskan dengan bacaan doa awal tahun pula. Harapannya adalah untuk mendapatkan redha dan perlindungan Allah S.W.T. Moga-moga tahun itu akan diberkahi dengan limpah rahmat dan kasih sayangNya.
Hukum Bacaan Doa Akhir Tahun Dan Doa Awal Tahun
Walaupun ia telah menjadi satu amalan, masih ramai yang keliru dan mempersoalkan kebaikan dan hukumnya.
Terdapat beberapa soalan berkaitan dengan hukum amalan bacaan doa akhir dan doa awal tahun yang telah ditanyakan kepada Jabatan Mufti Negeri Perak:
Soalan:
Apakah pandangan Jabatan Mufti Negeri Perak berhubung sambutan Maal Hijrah yang dilaksanakan dengan bacaan doa akhir tahun dan disusuli selepas itu dengan doa awal tahun sepertimana yang diamalkan oleh kebanyakan umat Islam di Malaysia pada masa ini?
Jawapan:
Jabatan Mufti Negeri Perak setelah meneliti pelbagai pendapat, maka berpandangan bahawa kendatipun amalan seumpama ini tidak diamalkan oleh Rasulullah SAW, para sahabat mahupun golongan Tabi‘in, namun ia merupakan amalan yang mempunyai tujuan kebaikan serta mendatangkan maslahah terhadap umat Islam. Bagi menjelaskan pandangan ini, terdapat kaedah fiqh yang menyebutkan:Bermaksud: “Al-Tark tidak menatijahkan hukum (sama ada makruh atau haram).”Bermaksud: “Al-Tark tidak semestinya menunjukkan keharamannya.”Oleh itu, dapat difahami bahawa mana-mana amalan sama ada yang ditinggalkan oleh Rasulullah SAW atau yang tidak pernah diamalkan oleh Baginda SAW secara mutlak selama mana tiada qarinah pengharamannya, maka tidak diertikan sebagai perkara yang haram atau makruh serta termasuk dalam amalan bid‘ah yang sesat. Sekiranya sesuatu amalan itu memberikan maksud kebaikan atau manfaat yang boleh diambil oleh umat Islam, maka ia termasuk dalam nas umum al-Quran yang menggalakkan berbuat kebaikan. Firman Allah SWT dalam surah al-Hajj ayat 77:Bermaksud: “Serta kerjakanlah amal-amal kebajikan; supaya kamu berjaya (di dunia dan di akhirat).”
Soalan:
Apakah pandangan Jabatan Mufti Negeri Perak berkenaan amalan tradisi yang diamalkan oleh umat Islam di Negeri Perak khususnya seperti doa awal dan akhir tahun?
Jawapan:
Berkenaan amalan yang dilakukan oleh kebanyakan umat Islam di Malaysia apabila menyambut tahun baru Hijrah, maka terdapat doa-doa yang dibacakan oleh para imam menjelang masuknya waktu Maghrib iaitu doa akhir tahun dan disusuli dengan doa awal tahun selepas alunan azan. Menurut catatan daripada Dar al-Ifta’ al-Misriyyah bahawa doa-doa ini sebenarnya telah pun diamalkan oleh segolongan ulama dari aliran mazhab Hanbali lebih kurang 1000 tahun yang lalu. Malah, mereka turut mengajarkan doa-doa tersebut serta mewasiatkannya kepada para ulama yang sealiran dengan mereka yang antaranya termasuklah al-Syeikh al-Imam al-Waliyy al-Soleh Abu ‘Umar al-Maqdisiyy Muhammad bin Ahmad bin Muhammad bin Qudamah al-Hanbaliyy yang juga merupakan saudara kandung kepada al-Imam al-‘Allamah al-Muwaffiq bin Qudamah, pengarang kitab al-Mughniyy dalam mazhab Hanbali.
Dengan penjelasan yang jelas terhadap pertanyaan-pertanyaan berkenaan hukum amalan bacaan doa akhir dan awal tahun ini, Jabatan Mufti Negeri Perak telah mengakhirinya dengan pandangan:
Selama mana tiada dalil khusus yang mengharamkannya, maka kekal keharusannya untuk dilaksanakan.
Doa Akhir Tahun Dan Doa Awal Tahun
Berikut adalah doa akhir tahun dan doa awal tahun yang dipetik daripada Mufti Kerajaan Negeri Sembilan.
Doa Akhir Tahun:

Kredit gambar: muftins.gov.my/wp-content/uploads/2020/08/Risalah-hijriyyah.pdf
Maksudnya: Ya Allah, apa-apa tegahan dan larangan-Mu yang kami lakukan sepanjang tahun ini dan kami belum bertaubat daripadanya sedangkan Engkau tidak lupa dan tidak meredhainya, Engkau juga telah berlemah-lembut kepada kami sedangkan Engkau berkuasa memaksa kami bertaubat daripada perbuatan maksiat yang sengaja kami lakukan, maka sesungguhnya kami memohon keampunan-Mu. Apa-apa perbuatan kami sepanjang tahun ini yang Engkau redhai dengan pemberian pahala yang Engkau janjikan, maka dengan kemuliaan dan kebesaran-Mu, kami memohon dan berharap menerimanya, dan janganlah Engkau hampakan harapan kami kepada-Mu. Amin ya Rabbal ‘alamin.
Doa Awal Tahun:
Kredit gambar: muftins.gov.my/wp-content/uploads/2020/08/Risalah-hijriyyah.pdf
Maksudnya: Ya Allah Yang Kekal Abadi, dengan limpah kurnia dan kemurahan-Mu pada tahun baharu yang menjelang tiba ini, kami memohon pemeliharaan dan perlindunganMu daripada syaitan yang direjam dan semua pengikut serta pembantu-pembantunya. Kami memohon pertolongan-Mu mengatasi nafsu yang sentiasa mendorong kepada kejahatan, dan bantulah kami melakukan segala perkara yang memungkinkan kami mendampingi-Mu. Ya Allah Tuhan Yang Maha Berkuasa mengubah segala keadaan, dengan kekuasaan-Mu Yang Maha Agung, ubahkanlah keadaan kami kepada sebaik-baik keadaan. Amin ya Rabbal ‘alamin.
Jika nak berdoa untuk diri sendiri, bolehlah baca doa akhir dan awal tahun daripada Jakim ini ya:
Kredit gambar: https://twitter.com/MyJAKIM
Kredit gambar: https://twitter.com/MyJAKIM
Moga Tahun Baru Yang Mendatang Membawa Beribu Keberkahan
Antara amalan yang baik selain daripada berdoa ketika masuknya tahun baru hijrah adalah berazam untuk berubah ke arah yang lebih baik iaitu meninggalkan segala larangan Allah dan mentaati segala perintahNya.
Moga tahun baru yang mendatang membawa beribu keberkahan dari Ilahi.


Gatalnya! Hapuskan Pepijat Dengan Cara Ini, Barulah Tidur Mama Seisi Keluarga Lena!

Nak tidur malam pun tak lena. Dah lah gatal, pedih-pedih juga bila digigit pepijat ni. Rasanya dah kebas-kebas tempat tidur tadi, tapi masih ada.
Haih.. macam mana ni. Tak cukup dengan nyamuk, pepijat pun nak hisap darah juga!
Kenali Serangga Pepijat
Pepijat adalah serangga halus yang tinggal di celah-celah katil, tilam dan juga bantal. Pepijat ni badannya berbentuk bujur dan dengan saiznya yang halus itu, ia boleh menembusi fabrik dan kusyen.
Sebab itulah kalau Mama kebas-kebas je tempat tidur, tak mahu hilangnya!
Dikenali juga sebagai bed bug, ia hidup dengan menghisap darah dan boleh bertahan hampir setahun tau tanpa makanan. Memang Mama kena hapuskan cepat-cepat pepijat ni. Sebabnya, ia boleh bertelur sebanyak 500 biji setiap kali!
Macam Mana Rasanya Digigit Pepijat
Lain serangga, lain gigitannya kan? Kalau digigit pepijat, Mama mungkin akan mengalami gejala-gejala ini:
Ada kesan gigitan dengan biji merah ditengah dan agak cerah di sekelilingnyaRasa kulit Mama macam terbakarAda tompokan darah kecil di kulit kesan dari gigitan pepijat yang dah keringTimbul bulatan biji merah di kulit Mama yang berbentuk bulat di tengah

Kredit gambar: istockphoto
Cara Hapuskan Pepijat Dengan Berkesan
 Rimas dan geram rasanya digigit pepijat ni, Mama memang kena usahakan cepat-cepat untuk menghapuskannya sebelum ia membiak lagi banyak.
Jom cuba beberapa cara ini:
1. Check semua habitat pepijat di rumah Mama
Kredit gambar: istockphoto
Untuk hapuskan pepijat, Mama mestilah kenal pasti dahulu di mana ia bersarang. Biasanya, tempat tinggal pepijat adalah di mana Mama dan sekeluarga luangkan masa lama dengan berbaring dan duduk-duduk.
Sebagai contoh, di katil, sofa dan perabot-perabot. Antara tanda-tanda yang Mama boleh spot kan adalah:
ada najis dan telur pepijat di kawasan tuada tompokan darahberbau hapakada kesan warna seperti karat
2. Hapuskan pepijat dengan kaedah semula jadi, guna bahan kimia atau dapatkan khidmat professional
Bila Mama dah pastikan di mana habitat serangga ini, bolehlah mulakan misi penghapusan pepijat. Bergantung kepada preference anda, nak hapuskan secara semula jadi, dengan guna bahan kimia atau dapatkan bantuan dari yang pakar; ikutlah ya.
Tapi kalau Mama nak cuba hapuskan sendiri dahulu, apa kata cuba beberapa tips ini:
Guna suhu tinggi – basuh semua cadar, sarung bantal, kusyen dan langsir yang menjadi habitat pepijat pada suhu yang tinggi melebihi 60°C. Kalau yang tak boleh basuh macam sofa dan tilam tu, jemurlah di bawah cahaya matahari yang panas. Nanti pepijat mesti tak tahan punya.Guna cecair pembasmi kuman Dettol – campurkan cecair pembasmi kuman jenama Dettol bersama dengan air panas untuk basuh fabrik yang terkena pepijat dan semburkan di tempat ia bersarang.  Guna serai wangi – ini bukan pepijat je, serangga lain pun tak nak dekat disebabkan baunya. Bau serai wangi ni memang serangga tak boleh tahan. Ada yang sampai mati kemabukan dengan baunya. Spray je cecair serai wangi ni, pepijat ni akan menjauh.Letak kulit limau nipis – selain daripada serai wangi, pepijat pun tak boleh tahan bau kulit limau nipis. Letak je kulit-kulit limau tu di sekitar habitatnya di rumah Mama, rumah pun wangi nanti.
Kalau nak guna bahan kimia pula, Mama kena berhati-hati ya. Biasanya boleh je beli online dan di kedai. Asalkan dengan cara yang betul, penggunaan bahan kimia ini memang boleh membantu menghapuskan pepijat dengan telur-telurnya sekali.
Kalau ada bajet lebih sikit dan nak lebih mudah, bolehlah hire khidmat yang pakar. Memanglah mahal sikit tapi keberkesanan tu memang dijamin ya.
Mana-mana kaedah yang Mama rasa sesuai, bolehlah laksanakan untuk hapuskan pepijat di rumah.
Kredit gambar: istockphoto
Tips Mengelakkan Masalah Pepijat
Ada banyak tips yang Mama boleh amalkan untuk mengelakkan masalah pepijat bersarang ni. Dah hapuskan semua, sebaiknya amalkanlah langkah berjaga-jaga supaya ia tidak membiak lagi.
1. Vakum rumah dengan kerap
Bukan sahaja di karpet, seeloknya Mama vakumlah sofa dan tilam dengan kerap. Jangan lupa di celah-celahnya juga ya.
Bila dah siap vakum tu, buanglah terus sampahnya dan ikat dengan kemas. Risau kot-kot ada pepijat atau telurnya.
2. Wapkan sofa dan tilam
Tak semua rumah sesuai untuk dijemur sofa dan tilam. Kadang tu, walaupun ada ruang di halaman, leceh juga nak angkat semua ni dan jemur.
Mama bolehlah gunakan pengewap baju dan wapkan di sofa, tilam dan langsir. Suhunya yang tinggi akan mematikan pepijat ni dan mengelakkan ia bersarang.
Kredit gambar: istockphoto
3. Sentiasa jemur bantal dan sembur pembasmi kuman
Bantal, cadar, selimut; tak bermakna Mama kena tukar hari-hari. Nak senang, pagi-pagi tu bila nak jemur pakaian, jemurkan sekali bantal dan yang lain-lain. Tak sempat lah nak bersarang pepijat tu.
Kalau tak sempat, bolehlah spray kan je semburan serai wangi ke. Asalkan Mama buat semua ni dari masa ke semasa, pepijat tak boleh nak hidup. Rumah pun mesti wangi dan kemas.
4. Sentiasa kemas rumah
Kena sentiasa kemas rumah tau Mama. Buat gotong-royong sekeluarga seminggu sekali ke. Basuh apa yang patut dan bersihkan celah-celah perabot dalam rumah, pepijat susah nak bersarang. Cuba cari masa untuk kemas rumah pada setiap minggu ya?
Tak susah sangat pun nak hapuskan pepijat ni. Cuma kena usaha sikit lah. Bila dah hilang nanti, kena usaha sentiasa jaga di sekeliling dalaman rumah ya. Barulah pepijat tak bersarang dah!
Ayuh baca jenis-jenis kegatalan pada kulit anak anda yang tak patut dibiarkan.

Dapatkan e-baucar istimewa apabila Mama mengundi jenama barangan bayi dan keperluan ibu hamil kegemaran Mama di Motherhood Choice Awards 2022 hari ini!


Doa Masuk Tandas Untuk Perlindungan Berserta Maknanya

Tandas merupakan tempat tinggal syaitan sama ada ia kotor ataupun bersih. Sebagai umat Islam, kita dianjurkan untuk berdoa sebelum masuk ke tandas untuk memohon perlindungan daripada Allah di atas segala keburukan dan kejahatan yang zahir dan batin.
Hadis Berkenaan Doa Masuk Tandas
Menurut Pejabat Mufti Wilayah Persekutuan, telah berkata Anas bin Malik R.A., Rasulullah S.A.W. telah bersabda:
كَانَ النَبِيُّ صَلَّى اللهُ عَلَيْهِ وَسَلَّم إِذَا دَخَلَ الخَلَاءَ قَالَ : ( اللهُمَّ إِنِّيْ أَعُوْذُ بِكَ مِنَ الخُبُثِ وَالخَبائِثِ ).
Maksudnya: Apabila Nabi SAW ingin memasuki tandas. Baginda bersabda: “Ya Allah, aku berlindung kepada-Mu daripada syaitan lelaki dan syaitan wanita”. – Riwayat al-Bukhari, no. Hadith 139
Antara kalimah yang dianjurkan untuk dibaca sebelum masuk ke tandas ialah, lafaz ta’awwuz. Ini berdasarkan kepada hadis daripada Zaid bin Arqam R.A.:
إِنَّ هَذِهِ الْحُشُوشَ مُحْتَضَرَةٌ ، فَإِذَا أَتَى أَحَدُكُمْ الْخَلَاءَ فَلْيَقُلْ : أَعُوذُ بِاللَّهِ مِنْ الْخُبُثِ
Maksudnya: “Sesungguhnya tempat membuang hajat didiami oleh syaitan, jika salah seorang di antara kalian ingin memasuki tandas, maka ucapkanlah: أَعُوذُ بِاللَّهِ مِنْ الْخُبُثِ”. – Riwayat Abu Daud, no. Hadith 5

Kredit gambar: istockphoto
Ta’awwuz ini dilafazkan dengan niat untuk memohon perlindungan daripada Allah S.W.T. terhadap segala keburukan dan kejahatan.
Doa Masuk Tandas Dan Maknanya
Seusai melafazkan ta’awwuz, teruskanlah membaca doa masuk tandas yang terkandung dalam hadis di atas:
Kredit gambar: akuislam.com/fekah/doa-masuk-tandas-keluar-tandas/
Allahumma innii a’udzubika minal khubthi wal khobaa-ith
Maksudnya: Dengan nama Allah, Ya Allah, sesungguhnya aku berlindung kepadaMu dari godaan syaitan lelaki dan perempuan.
Adab Masuk Ke Tandas
Selain daripada berdoa, kita hendaklah meneliti beberapa adab untuk masuk, keluar dan berada di dalam tandas.
Kredit gambar: istockphoto
Berdasarkan perkongsian daripada Aku Islam ini, berikut adalah beberapa adabnya yang boleh kita sama-sama amalkan:
1. Tutup kepala untuk masuk ke tandas
Ini berdasarkan kepada hadis yang dinyatakan oleh Pejabat Mufti Wilayah Persekutuan:
 كَانَ النَّبِي صلى الله عليه وسلم إِذَا دَخَلَ الْخَلاَءَ غَطَّى رَأْسَه
Maksudnya: Adalah Nabi S.A.W apabila masuk ke dalam tandas baginda menutup kepalanya. – Riwayat Al-Baihaqi (464)
2. Pakai selipar apabila masuk ke tandas
كَانَ رَسُولُ اللَّهِ صلى الله عليه وسلم إِذَا دَخَلَ الْخَلاَءَ لَبِسَ حِذَاءَهُ وَغَطَّى رَأْسَهُ
Maksudnya: Adalah Nabi S.A.W apabila masuk ke dalam tandas baginda memakai seliparnya dan menutup kepalanya. – Riwayat Al-Baihaqi (465)
3. Beristinjak menggunakan tangan kiri
إِذَا بَالَ أَحَدُكُمْ فَلاَ يَأْخُذَنَّ ذَكَرَهُ بِيَمِينِهِ وَلاَ يَسْتَنْجِي بِيَمِينِهِ وَلاَ يَتَنَفَّسْ فِي الإِنَاءِ
Maksudnya: Apabila seseorang kamu kencing, maka janganlah dia memegang zakarnya dengan tangan kanannya, dan jangan beristinjak dengan tangan kanannya, dan jangan bernafas dalam bekas minuman. – Riwayat al-Bukhari (154)
Amalkanlah Doa Dan Adab Masuk Ke Tandas
Sebagai orang Islam, kita haruslah berusaha untuk mengamalkan sunnah dan amalan elok yang dianjurkan dalam agama Islam.
Semoga dengan berdoa dan beradab ketika masuk dan keluar tandas, Allah S.W.T. akan melindungi dan memelihara kita dengan sebaik-baik perlindungan. InsyaAllah…


Koleksi Masakan Kampung Yang Bikin Mama Nostalgia

Bila dah tak dapat makan macam-macam, barulah teringin nak makanan barat lah, makanan arab. Lauk kampung pun tak dilupakan. Kali ini Mama Siti nak kongsikan resepi lauk kampung yang sedap dan mudah untuk disediakan.
Bahan-bahannya pula agak serupa dengan menu kampung yang lain. Jadi, tak adalah rugi dan ambil masa setiap kali nak siapkan bahan masakan.
Lagipun Mama Siti tahu, ada antara pembaca dekat sini seorang ibu dan pengurus keluarga yang sangat sibuk. Mana nak uruskan anak, nak kerja lagi, kalau masih ada orang tua, lagilah kena uruskan mereka pula.
Baik, tema kita kali ini adalah berasaskan ikan, sayur dan daging. Kalau ahli keluarga Mama suka ketiga-tiganya, mudahlah kerja kan. Tak perlu nak fikir masak lauk berasingan lagi.
Ayuh kita mulakan dengan resepi yang pertama.
Menu 1: Ikan Jenahak Masak Cuka

Resepi oleh: Cempaka Iris Yaya
BAHAN-BAHAN
Ikan JenahakBawang BesarBawang KecilBawang PutihCiliHaliaKunyitGaramAsam KepingCuka
CARA-CARA

Cuci bersih hingga bersih dan gaulkan dengan kunyit dan garam.

Goreng ikan sehingga masak. Angkat ikan dan ketepikan.

Sediakan bahan-bahan untuk memasak seperti bawang besar, bawang kecil, bawang putih dan cili.

Tumiskan bahan-bahan tadi diatas minyak panas hingga naik bau.

5. Tambahkan kunyit, sedikit air dan asam keping. Kacau merata.

6. Tiba masa untuk elemen utama kita, cuka. Kacau sebentar dan siap untuk dihidangkan.
Tips
Kalau anda sukakan ikan yang garing, biarkan ianya dalam kuali sehingga garing.Selain tunggu hingga bahan tumisan naik bau, boleh juga tambahkan air apabila bawang sudah layu dan sedikit garing.
Menu 2: Ikan Singgang
Kredit gambar: Cookpad Aisya Ridwan
Resepi oleh: Mohd Rozmie
BAHAN-BAHAN
Ikan Curut/ Ikan KembungBawang PutihBawang MerahKunyitHaliaAsam KepingCili PadiCili MerahSeraiKacang Bendi
CARA-CARA
Sediakan bahan-bahan seperti di bawah untuk memudahkan proses memasak.

Tambahkan air secukupnya mengikut citarasa anda. Kalau sukakan masakan berkuah, boleh tambah banyak air. Seterusnya, masukkan semua bahan hirisan seperti bawang putih, bawang merah, kunyit dan halia. Masukkan serai dan asam keping.

Gunakan api perlahan. Tutupkan periuk, dan tunggu hingga kuah mendidih.

Setelah mendidih, tambahkan gula, garam dan penambah rasa secukupnya.

Mesti tak perasan kan, kita tak bubuh pun lagi ikan dalam masakan kita ni. Selepas itu, barulah kita masukkan ikan tadi.

Biarkan ikan masak terlebih dahulu dan masukkan bendi.
Lauk ikan singgang kita siap untuk dihidangkan.

Tips
Boleh hidupkan api semasa air dituang atau selepas bahan-bahan dimasukkan.Kenapa masuk bendi lambat?  Sebab tak nak bendi layu sangat. Tak sedap nanti.Boleh gantikan bendi dengan timun.

Menu 3: Daging Masak Hitam

Resepi oleh: Rusfaniza Abu Yazid
BAHAN-BAHAN
DagingKicap ManisKicap PekatCili KeringBawang BesarBawang PutihHaliaSeraiBuah KerasKismisJintan ManisLada Hitam
CARA-CARA
Daging yang telah dipotong kecil akan diperap dengan mencampurkan kicap manis dan kicap pekat serta cili kering selama 2-3 jam.

Kisarkan bahan ini kepada 2 bahagian. Kisarkan bawang besar, bawang putih dan halia. Bahagian kedua, kisarkan serai, kismis, buah keras, jintan manis, lada hitam.

Panaskan minyak dan tumis 4 sekawan dan masukkan bahan kisar yang pertama tadi.
Setelah naik bau dan sedikit garing masukkan bahan kisar yang kedua pula.
Setelah pecah minyak, masukkan daging. Peringatan! Jangan tambahkan air, daging akan keluarkan air. Nanti air terlalu banyak.

Masak hingga kering. Jangan lupa tambahkan garam, gula dan perasa secukupnya. Dah siap dah lauk kenduri kita.

Tips
Kalau nak daging cepat masak potong kepada bahagian kecil.Cara kedua, rebus dulu daging kemudian baru perap dengan kicap.

Menu 4: Masak Lemak Labu Udang
Kredit gambar: Maryam Hussain
Resepi oleh: Maryam Hussain
BAHAN-BAHAN
LabuBawang KecilBawang PutihKunyit HidupSeraiUdangCili BesarSantan SegarLada Hitam
CARA-CARA
Tumbuk kasar bawang kecil, bawang putih dan kunyit hidup.

Rebuskan labu dan udang hingga labu separuh masak.

Selepas itu, masukkan serai dan bahan yang telah ditumbuk tadi dan kacau sekata.

Tiba masanya untuk masukkan santan. Anda boleh ikut citarasa masing-masing sama ada nak pekat atau sedikit cair.

Tambahkan lada hitam dan cili besar. Apabila sedikit mendidih, tutup api dan siap untuk dihidangkan.

Masak lemak labu kita dah sedia untuk dihidangkan.

Tips
Jangan sampai labu terlebih masak, jadi terlalu lembik nanti.

Menu 5: Kerabu Pucuk Paku

Resepi oleh: Bahiah Saripuddin
BAHAN-BAHAN
Pucuk PakuKelapa Parut DimayangSantanBawang MerahLada HitamIkan SelayangGaramGula
CARA-CARA
Celurkan pucuk paku dalam air yang mendidih. Kacaukan hingga pucuk paku bertukar warna dan saringkan.

Untuk kelapa. 1 bahagian kita akan kisarkan dengan 1 cawan air untuk dibuat santan manakala 1 bahagian lagi kita goreng tanpa minyak (dimayang) hingga kekuningan.

Tumbukkan lada hitam, bawang merah dan isi ikan selayang.

Masukkan kelapa yang dimayang ke dalam mangkuk dan gaulkan bersama bahan tumbuk diatas. Tambahkan perasa seperti garam dan gula.

Tiba masa untuk masukkan pucuk paku dan gaulkan hingga sebati. Apabila telah sebati, boleh tambahkan santan.

Kerabu pucuk paku kita dah siap dihidangkan. Selamat mencuba.

Tips
Nak tahu kelapa dan siap digoreng atau belum, bila kita pegang dia akan senang dihancurkan dan teksturnya pun rangup.
Alhamdulillah, kali ini kita dapat 5 resepi masakan kampung. Kalau tanya Mama Siti mana yang paling mengiurkan mestilah ikan singgang tu sebab Mama Siti suka masakan berkuah. Lagi banyak kuah lagi sedap. Mama jangan lupa cuba ya.


Resepi Sotong Goreng Tepung Yang Tak Meletup, Senang Je Nak Buat!

Sedapnya sotong goreng tepung! Selalu makan di gerai di tepian pantai kan? Kalau di sepanjang pantai di Terengganu dan Kelantan, memang popular lah dengan sotong goreng tepung atau sotong celup tepung ni.
Terfikir juga kan, macam mana mereka buat, sotong boleh tersalut dengan elok tepungnya. Tak mudah tanggal. Tak meletup-letup pula nampak mereka goreng.
Kali ini, Mama Siti nak kongsikan cara dan tips untuk buat sotong goreng tepung yang tak mudah meletup dan sedap daripada perkongsian Rafiza Idayu ini.
Jom cuba!
Resepi Sotong Goreng Tepung

Kredit gambar: sedapfood.com/resepi-sedap-dan-mudah-sotong-goreng-tepung-rangup/
Resepi oleh: The Vocket
Bahan-bahan
Sotong putih yang telah dibersihkanSerbuk lada putih1 sudu cukaSeulas bawang putih cincangSebiji telurSedikit garam5 sudu besar tepung jagung5 sudu besar tepung serbagunaMinyak masak secukupnya
Cara Memasak
1. Tapis sotong yang telah dibersihkan di dalam penapis dan masukkan seulas bawang putih cincang.
Kredit gambar: www.thevocket.com
2. Tambahkan cuka untuk keluarkan air sotong yang berlebihan, serbuk lada putih dan garam. Gaulkan rata dan biarkan selama beberapa minit.
Kredit gambar: www.thevocket.com
Kredit gambar: www.thevocket.com
3. Dalam mangkuk kecil, pukul telur dan campurkan tepung jagung dan tepung serbaguna dalam pinggan lebar.
Kredit gambar: www.thevocket.com
4. Kemudian, celupkan sotong tadi ke dalam telur yang telah dipukul dan terus salut dengan campuran tepung. Salut pada kesemua bahagian sotong ya.
Kredit gambar: www.thevocket.com
Kredit gambar: www.thevocket.com
5. Panaskan minyak masak sehingga betul-betul panas dan gorengkan sotong yang telah dicelup telur dan tepung ini.
Kredit gambar: www.thevocket.com
6. Bila warna sotong goreng tepung keperangan, balik-balikkan dan angkat, toskan minyaknya.
Kredit gambar: www.thevocket.com
7. Sedia untuk dihidang!
Tips Sotong Goreng Tepung
Jika ada cuka buah-buahan seperti cuka epal, bolehlah guna ia berbanding cuka makan biasa. Itu adalah pilihaan yang lebih sihat untuk Mama sekeluarga. Pukul telur asalkan sebati je ya antara kuning dan putih telur. Kita tak nak telur jadi ringan dan kurang melekat pada sotong nanti. Pastikan sotong dicelup ke dalam telur dan disaluti dengan tepung sepenuhnya. Ini yang akan mengelakkan sotong daripada meletup apabila digoreng nanti. Jangan goreng lama-lama ya. Liat nanti!
Buat lauk untuk dimakan bersama nasi ataupun snek untuk minum petang, memang syok mengunyah sotong goreng tepung ni. Dicicah pula dengan sos kegemaran, selamat mencuba Mama!
Jangan lupa juga untuk cuba resipi sambal sotong yang mudah ini.


Doa Selepas Azan Dan Hukum Amalannya

Dalam menjalani kehidupan seharian, kita akan dipanggil oleh Allah S.W.T. sebanyak 5 kali dalam sehari untuk kembali mengingati dan menyembahNya.
Seruan azan dilaungkan dan kita disarankan untuk berhenti melakukan apa sahaja yang kita sedang lakukan dan menghayati serta menyahut panggilan dariNya.
Sunat Menjawab Azan
Ketika azan berkumandang, kita dianjurkan untuk menjawab seruan azan seperti yang dilaungkan oleh muadzin. Ini adalah berdasarkan kepada hadis yang dinyatakan oleh Pejabat Mufti Wilayah Persekutuan:
إِذَا سَمِعْتُمُ النِّدَاءَ، فَقُولُوا مِثْلَ مَا يَقُولُ المُؤَذِّنُ
Maksudnya: “Apabila kalian mendengar adzan maka ucapkanlah seperti yang sedang diucapkan muadzin”. – Riwayat al-Bukhari (576)
Jelaslah bahawa hukum menjawab azan dalam Islam adalah sunat muakkadah.
Berselawat Kepada Rasulullah S.A.W.
Seusai menjawab seruan azan, hendaklah diteruskan dengan selawat kepada Rasulullah S.A.W. selepas azan selesai dilaungkan. Hukumnya juga sunat dan kita dianjurkan untuk berselawat sebelum membaca doa selepas azan. Daripada Abdillah bin ‘Amr bin ‘Asr R.A., Rasulullah S.A.W. telah bersabda:
إِذَا سَمِعْتُمُ الْمُؤَذِّنَ، فَقُولُوا مِثْلَ مَا يَقُولُ ثُمَّ صَلُّوا عَلَيَّ، فَإِنَّهُ مَنْ صَلَّى عَلَيَّ صَلَاةً صَلَّى الله عَلَيْهِ بِهَا عَشْرًا، ثُمَّ سَلُوا اللهَ لِيَ الْوَسِيلَةَ، فَإِنَّهَا مَنْزِلَةٌ فِي الْجَنَّةِ، لَا تَنْبَغِي إِلَّا لِعَبْدٍ مِنْ عِبَادِ اللهِ، وَأَرْجُو أَنْ أَكُونَ أَنَا هُوَ، فَمَنْ سَأَلَ لِي الْوَسِيلَةَ حَلَّتْ لَهُ الشَّفَاعَةُ
Maksudnya: “Apabila kamu mendengar muazdin, maka ucapkanlah sepertimana yang sedang diucapkan oleh muadzin. Kemudian berselawatlah kamu ke atasku kerana barangsiapa yang berselawat je atasku dengan satu selawat maka Allah akan berselawat ke atasnya dengan sepuluh (10 kali selawat). Setelah itu, mohonlah  (doalah) kepada Allah terhadapku sebagai wasilah kerana ia merupakan salah satu tempat (kedudukan di dalam Syurga) yang mana ia tidak layak untuk sesiapapun melainkan buat hamba-hamba Allah. Aku mengharapkan agar aku adalah orang tersebut (yang layak di kedudukan tersebut di dalam Syurga kelak). Maka barangsiapa yang memohon kepadaku wasilah maka layaklah baginya untuk mendapatkan syafaat (syafaat Nabi SAW).” – Riwayat Muslim (384)

Kredit gambar: istockphoto
Doa Selepas Azan Dan Memohon Wasilah Untuk Rasulullah S.A.W.
Kemudian, tadahlah tangan dan berdoa dengan doa selepas azan kepada Allah S.W.T.. Daripada Jabir bin ‘Abdillah R.A., Rasulullah S.A.W. telah bersabda:
مَنْ قَالَ حِينَ يَسْمَعُ النِّدَاءَ اللَّهُمَّ رَبَّ هَذِهِ الدَّعْوَةِ التَّامَّةِ وَالصَّلاَةِ الْقَائِمَةِ آتِ مُحَمَّدًا الْوَسِيلَةَ وَالْفَضِيلَةَ وَابْعَثْهُ مَقَامًا مَحْمُودًا الَّذِي وَعَدْتَهُ، حَلَّتْ لَهُ شَفَاعَتِي يَوْمَ الْقِيَامَةِ
Maksudnya: Barang siapa yang mendengar azan dan berdoa, Ya Allah, Wahai Tuhan yang telah mensyariatkan seruan azan dan sembahyang yang akan didirikan. Kurniakanlah kedudukan yang tinggi dan terpuji yang Engkau telah janjikan kepada junjungan kami Nabi Muhammad dan kehormatan, luluslah baginya syafaatku baginya pada hari kiamat. – Sahih Bukhari: 614
Kredit gambar: akuislam.com
Maksudnya:
Ya Allah, Tuhan yang telah mensyariatkan seruan azan dan sembahyang yang akan didirikan.
Kurniakanlah kedudukan yang tinggi dan terpuji yang Engkau telah janjikan kepada junjungan kami Nabi Muhammad dan kehormatan,
Sesungguhnya Engkau tidak memungkiri janji.
Dalam doa selepas azan ini juga, terkandung doa memohon wasilah untuk Rasulullah seperti yang dianjurkan dalam hadis daripada Abdillah bin ‘Amr bin ‘Asr R.A. di atas.
Berdoa Apa Yang Dihajati
Setelah selesai berselawat, berdoa selepas azan dan memohon wasilah kepada Rasulullah S.A.W., kita disarankan untuk berdoa tentang apa yang dihajati, baik untuk di dunia mahupun untuk di akhirat sana.
Ini berdasarkan kepada hadis daripada Anas bin Malik R.A.:
Maksudnya: “Doa yang tidak ditolak ialah doa antara azan dan iqamah”.
Oleh itu, ambilkan kesempatan untuk berdoa yang baik-baik dalam tempoh waktu ini. Sesungguhnya, doa itu adalah senjata umat Islam dan tanda diri seorang hamba yang memerlukan Tuhannya.
Kredit gambar: istockphoto
Amalan Doa Selepas Azan Yang Sunat
Marilah kita sama-sama menghormati azan dengan menjawab seruannya, berselawat dan memohon wasilah kepada Rasullulah S.A.W. dan berdoa selepas azan dilaungkan. Jom baca panduan zikir dan doa selepas solat fardhu.
Semoga Allah S.W.T melihat usaha kita dan mengurniakan rahmat dan berkatNya.


Mengimbau Kenangan Raya Zaman Dahulu Yang Sangat Dirindui

Hari Raya tahun ini pastinya tak sama dengan tahun-tahun sebelum ini. Banyak perancangan yang bermain di minda hingga tidak terkejar rasanya hendak memenuhi semua kehendak. Mana taknya, sudah dua kali raya umat Islam di Malaysia tak dapat meraikan seperti kebiasaannya disebabkan PKP dan COVID-19. Alhamdulillah, ada sinar untuk kumpul beramai-ramai di pagi raya tahun ini, Insyaallah.
Dalam kesibukan menyediakan persiapan raya, jauh di sudut hati, ada tercuit kenangan mengusik kalbu meriahnya suasana raya dulu-dulu. Mungkin faktor usia, atau mungkin kerana kurangnya kehidupan gajet dan kemudahan-kemudahan yang ada di zaman serba teknologi ini, suasana raya dulu jauh berbeza dengan raya sekarang.
Mama Siti ingin mengambil kesempatan di ruangan ini untuk berkongsi detik-detik unik dan manis zaman raya waktu dahulu berbanding sekarang. Manalah tau, mungkin kita dapat menghidupkan semula tradisi berzaman agar tak lapuk dek hujan, tak lekang dek panas.
Kenangan Raya Yang Sentiasa Dirindui & Dekat di Hati

Malam raya di rumah nenek yang sentiasa meriah dengan sanak-saudara.
Kad Raya
Sememangnya raya ialah waktu untuk mengerat ukhwah dan saling bermaaf-maafan sesama kita, tak kira dekat ataupun jauh.
Raya zaman dahulu, pasti ramai yang akan pergi membeli kad raya di kedai buku atau di pasar-pasar malam (ye, zaman dulu tiada bazar Ramadan).
Ada pelbagai corak, warna dan saiz kad raya, yang khusus untuk orang tertentu mahupun ucapan kad raya berbentuk umum. Bagi mereka yang berkemampuan, pasti tak teragak-agak hendak mencari kad raya yang boleh mengeluarkan muzik irama lagu raya yang mengasyikkan.
Bagi sanak-saudara dan sahabat-handai yang berjauhan, kad raya dihantar melalui pos, memadai dengan setem 20sen untuk hantaran dalam negara.
Seronok bila mendapat balasan kad raya. Kebiasaannya, kad raya akan digunakan untuk hiasan di ruang tamu bagi memeriahkan lagi hiasan raya di rumah. Mama Siti ingat lagi menulis kad raya untuk kawan-kawan sekelas, dan tak pernah ketinggalan untuk mengakhiri ucapan dengan pantun dua kerat:
Pecah kaca, pecah gelas,Sudah baca, harap balas.

Hari ini, budaya kad raya sudah terlalu asing bagi masyarakat kita. Hantaran e-kad melalui media sosial, emel dan hantaran mesej lebih memudahkan dan efisien bagi memastikan capaian yang lebih banyak dan menyeluruh.
Namun, feel dapat kad raya fizikal dan e-kad memang tak sama. Mungkin sudah tiba masanya kita hidupkan semula tradisi ini.
Baju Raya
Persiapan baju raya zaman dahulu pun berbeza dengan zaman sekarang. Jika dulu, rata-rata kaum adam hanya memakai baju melayu cekak musang atau teluk belanga, dipadankan dengan sampin dan songkok. Segak sungguh nampaknya.
Raya sekarang, ada banyak fesyen dan gaya untuk kaum lelaki. Ada yang selesa dengan berjubah, kurta mahupun baju melayu yang hipster.
Ha, yang lagi ketara bila bercerita tentang baju raya zaman dahulu dengan sekarang ialah warna pilihan. Jarang yang kita akan lihat satu keluarga sedondon berbaju raya dengan warna dan corak yang sama. Semuanya akan sibuk memilih warna pilihan masing-masing, hingga pening kepala ibu ayah mencari baju pilihan anak-anak yang pelbagai.

Seronoknya bila tak sedondon ini, apabila pergi beraya di rumah saudara, bermacam-macam warna baju raya yang akan kelihatan. Sekaligus ia memberi warna di pagi raya.
Balik Raya
Suasana balik raya zaman dahulu juga jauh berbeza dengan alaf 2000 ini. Dahulu, bila mula sahaja puasa Ramadan, mulalah orang ramai pergi mengurumi Stesen Puduraya atau Stesen Putra untuk membeli tiket bas untuk pulang beraya.
Mungkin hari ini, masih ada penduduk warga kota yang pulang beraya menaiki bas, tetapi suasananya pastinya berbeza berbanding pulang beraya di zaman dahulu.

Alhamdulillah,dengan penambahbaikan mutu hidup rakyat Malaysia, ramai yang mampu memiliki kenderaan sendiri dan kemudahan lebuhraya pun lebih banyak dan baik berbanding dulu.
Mama Siti ingat lagi perjalanan pulang beraya dengan keluarga dari Kuala Lumpur ke Jitra, Kedah pada tahun 1986 memakan masa hampir 10 jam. Ayah akan bertolak awal untuk mengelakkan kesesakan jalan terutamanya apabila masuk ke pekan-pekan kecil. Selalunya kami akan berbuka puasa di dalam perjalanan, makan apa yang sudah ibu siapkan bekalannya sebelum perjalanan.
Hari ini, lebuhraya lebih sesak, terutamanya apabila tiba waktu perantauan kota pulang beraya di kampung.
Malam Raya
Suasana malam raya juga berbeza waktu beraya zaman dahulu berbanding zaman sekarang. Malam raya di kampung memang hidup sehidup-hidupnya. Kaum ibu dan makcik-makcik sibuk memasak rendang ketupat, kaum bapa sibuk membakar lemang dan anak-anak kecil pula tak keruan berlari-lari kegembiraan dapat berkumpul bersama sepupu-sepupu yang lain sambil bermain bunga api.

Malam raya malam untuk seisi keluarga bergotong-royong, menukar langsir dan sarung kusyen baru, menyapu dan mengemop lantai, mengisi balang kuih dan sebagainya.
Dalam kesibukan bersiap itu, disulami juga dengan takbir malam raya ahli kariah masjid yang kebanyakkannya akan pergi rumah ke rumah untuk bertakbir raya. Syahdu betul bila mendengar takbir raya dilaungkan.
Duit Raya
Apabila tiba di hujung-hujung Ramadan, pasti ramai orang-orang dewasa yang kalut beratur di bank untuk menukar duit raya.
Mama Siti ingat lagi raya zaman dahulu, duit raya ini sudah menjadi satu kebahagian kepada semua anak-anak. Alhamdulillah, sekarang pun, kita masih berbagi duit raya. Jadi apa bezanya pemberian duit raya dulu dan sekarang?
Ha! Bezanya, duit raya dulu kebanyakkannya hanya duit syiling 20sen atau 50sen. Kalau ada rezeki, atau menziarahi tuan rumah yang berkemampuan lebih sedikit, bolehlah lah dapat sampul hijau bernilai RM1.  Mesti gembira bila dapat sampul hijau duit raya itu.

Sampul duit raya dahulu pun, kebanyakkannya berwarna hijau dan tidak banyak corak seperti sampul duit raya sekarang. Sampul duit raya sekarang ada pelbagai warna dan corak. Kalau yang nak tambah unik lagi, siap ada sampul duit yang boleh cetak gambar keluarga sendiri.
Kuih Raya
Kuih raya dulu pun berbeza juga dengan yang ada sekarang. Banyak kuih tradisi seperti kuih bahulu, kuih makmur, kuih bangkit, kuih sugi dan kuih kacang Mazola yang rata-rata diadun dan dibakar sendiri oleh ibu di rumah. Sedap betul dapat merasa air tangan ibu.

Tak ramai yang menjual kuih seperti zaman sekarang. Dan yang pastinya, pilihan kuih zaman sekarang lebih banyak berbanding dulu dan ia juga lebih mudah untuk didapati di mana-mana.
Kenangan Raya Dahulu
Dalam kemeriahan menyambut raya, tak kira dahulu atau sekarang, ianya pasti akan meninggalkan pengalaman suka duka pahit manis untuk semua.
Jika dulu kita pulang beraya meraikan hari mulia dengan atok nenek, ada di antara kita yang sudah kehilangan insan-insan tersayang dan merindui gelak tawa mereka di pagi raya.

Kenangan manis bergurau-senda dan bermain-main dengan sepupu-sepapat mungkin sudah diganti dengan gelak-tawa anak-anak masing-masing.

Waktu mendewasakan kita. Kenangan yang ada bukanlah untuk dilupakan atau dibuang jauh dari hati. Raikan kaum keluarga tercinta di hari berbahagia ini, supaya nanti kita dapat bercerita betapa seronoknya beraya di zaman kita muda dulu-dulu.
Rindu bukan dengan kenangan raya ni? Di kesempatan ini juga, Mama Siti akhiri dengan ingatan tulus ikhlas, Salam Aidilfitri, Maaf Zahir Batin.


Bagaimana Pentingnya Minum Susu Tanpa Gula Tambahan Semasa Mengandung?

Semasa hamil, rasanya ada senarai panjang yang boleh dan tidak boleh untuk Mama lakukan. Yang paling umum adalah mengenai makanan yang Mama ‘mesti makan’ dan ‘mesti-tidak-makan’. Sememangnya, terdapat peningkatan keperluan nutrien ketika hamil.
Antara nutrien-nutrien penting yang diperlukan wanita hamil adalah pengambilan zat besi, folat, zink, dan iodin yang tinggi, tetapi, kekurangan nutrisi semasa kehamilan kekal menjadi kebimbangan kesihatan para ibu1.
Malah, 9 daripada 10 wanita hamil Malaysia tidak mendapat folat, kalsium dan serat yang mencukupi, nutrien yang penting untuk menyokong kehamilan2.
Mama Siti percaya kita sudah sangat terbiasa dengan piramid makanan yang terkenal, di mana ia memberi panduan kepada berapa banyak makanan yang perlu diambil mengikut kumpulan makanan bagi memastikan badan kita mendapat nutrisi yang mencukupi. Walau bagaimanapun, negara kita mempunyai panduan visual baharu yang dikenali sebagai ‘Pinggan Sihat Malaysia’ yang menggunakan panduan ‘suku-suku-separuh’. Ini bermakna, di dalam pinggan Mama, ia harus mengandungi suku bahagian protein, suku bahagian karbohidrat dan separuh lagi bahagian pinggan haruslah mengandungi serat (sayur-sayuran dan buah-buahan).
Susu untuk ibu mengandung yang kaya dengan protein adalah pilihan yang baik semasa hamil kerana ia adalah sebahagian daripada diet seimbang!

Namun, ada juga yang tidak menyarankan untuk minum susu untuk ibu mengandung. Alasan mereka? Mereka percaya ia mengandungi kandungan gula yang tinggi. Betulkah? Dan jika ya, patutkah Mama yang sedang mengandung mengelak daripada minum susu tersebut sama sekali?
Susu untuk ibu mengandung boleh diambil sebagai sebahagian daripada diet seimbang untuk menyokong keperluan nutrien ibu dan janin dalam kandungan. Menurut Kementerian Kesihatan Malaysia, bakal ibu perlu mengambil kira-kira dua hidangan susu setiap hari, melainkan jika terdapat sebarang had. Kesemua sembilan asid amino perlu adalah penting untuk keperluan ibu dan janin bagi sokongan, pertumbuhan dan perkembangan.
Adakah Semua Susu Untuk Ibu Mengandung Tinggi dengan Gula?

Jawapan ringkas – Tidak.
Jawapan yang panjang lebar?
Tidak semua susu untuk ibu mengandung adalah sama. Walaupun terdapat banyak jenis susu untuk ibu mengandung di pasaran yang mengandungi gula tambahan, terdapat juga susu untuk ibu mengandung yang tidak mempunyai gula tambahan tetapi masih mengandungi kebaikan yang diperlukan oleh ibu hamil dan janin yang sedang membesar.
Hamil atau tidak, kita tahu bahawa terlalu banyak gula adalah tidak baik untuk tubuh kita, tetapi apakah kepentingan untuk memastikan pengambilan gula kita terkawal semasa mengandung?
Sangat penting!
Berikut adalah beberapa manfaat yang boleh Mama nikmati apabila Mama mengawal pengambilan gula Mama semasa mengandung:
Manfaat #1: Mengurangkan Risiko Mendapat GDM

Pengambilan gula yang tinggi semasa hamil dikaitkan secara positif dengan risiko Gestational Diabetes Mellitus (GDM)3, iaitu satu keadaan di mana hormon yang dihasilkan oleh plasenta menghalang badan daripada menggunakan insulin dengan berkesan. Glukosa terkumpul di dalam darah dan bukannya diserap oleh sel4.
Pada masa ini, kadar GDM di Malaysia berada pada 22.5%—iaitu satu dalam setiap lima kehamilan!
Oleh itu, adalah penting untuk memantau pengambilan gula Mama, terutamanya jika Mama berumur lebih dari 25 tahun, tidak aktif secara fizikal atau mempunyai ahli keluarga yang menghidap diabetes semasa Mama hamil.
Manfaat #2: Mengekalkan Tekanan Darah Normal

Kita semua tahu bahawa pengambilan minuman bergula tinggi boleh menyebabkan tekanan darah tinggi5. Tekanan darah tinggi kemudiannya boleh menjurus kepada preeklampsia—keadaan yang boleh berlaku selepas minggu ke-20 kehamilan atau sejurus selepas kehamilan. Ia juga boleh merosakkan sistem organ lain, yang kebiasaannya melibatkan hati dan buah pinggang.
Manfaat #3: Kekal Cergas Semasa Kehamilan

Mengidam ketika hamil adalah benar, tetapi Mama boleh kekal cergas dengan memantau corak pemakanan Mama. Bukanlah bermaksud Mama harus melakukan diet yang lengkap, tetapi Mama jangan pula terlalu mengikut kata hati untuk menjamah apa sahaja, sebaliknya, ikutlah akal fikiran logik Mama.
Mengambil secawan kecil aiskrim setiap hari mungkin tidak memudaratkan berbanding tiga cawan aiskrim kerana Mama mengidamkannya. Mama boleh sediakan sebuah diari makanan kecil untuk menulis apa yang Mama masukkan ke dalam mulut Mama dan lakukan penyesuaian dengan kuantiti yang telah dijamah supaya Mama tidak mengambil terlalu banyak gula untuk badan Mama.
Jika Mama seorang sweet tooth, Mama boleh atasi keinginan makanan manis Mama dengan pilihan makanan lengkap seperti buah-buahan segar. Dan apabila berkaitan dengan nutrien yang diperlukan, pastikan Mama memilih susu untuk ibu mengandung tanpa gula tambahan.
Barulah Mama boleh mendapatkan pregnancy glow yang baik tanpa penambahan berat badan berlebihan, dan diri kekal sihat.
Hanya Ambil Susu Untuk Ibu Mengandung Tanpa Gula Tambahan Sepanjang Kehamilan
Jadi, kita telah berbincang tentang hanya minum susu untuk ibu mengandung tanpa gula tambahan—tetapi, yang manakah yang berada di pasaran tanpa gula tambahan?
Aha!
Kredit gambar: Anmum™ Materna
Anmum™ Materna ialah satu-satunya jenama susu untuk ibu mengandung di pasaran tanpa Gula Tambahan**. Kajian menunjukkan bahawa pengambilan sukrosa dan minuman manis gula semasa kehamilan dikaitkan secara negatif dengan skor kognisi peringkat pertengahan umur kanak-kanak6. Semakin tinggi kandungan gula yang diambil, semakin rendah skor kecerdasan bukan lisan. Ini kemudiannya mungkin memberi kesan kepada daya ingatan dan pembelajaran kanak-kanak.
Sebagai nota sampingan, Anmum™ Materna turut dianugerahkan The First-Choice Pregnancy Formulated Milk di Motherhood Choice Awards 2021, yang telah diundi oleh 10,000 ibu.
Susu untuk ibu mengandung juga membekalkan bakal ibu dengan nutrisi yang mereka perlukan ketika ini. Dua gelas Anmum™ Materna setiap hari menyokong 100% keperluan nutrisi kehamilan Mama seperti asid folik, kalsium, zink, vitamin B₂ dan vitamin E.
Semak jadual di bawah untuk melihat nutrien yang ditawarkan oleh Anmum™ Materna berbanding susu biasa.
Kredit gambar: Anmum™ Materna
Kredit gambar: Anmum™ Materna
Anmum™ Materna bukan sahaja dirumus khas dengan Tanpa Gula Tambahan**, tetapi ia juga rendah lemak dan diuji secara klinikal untuk mempunyai nilai Indeks Glisemik (GI) yang rendah—23 untuk perisa biasa dan 26 untuk perisa coklat.
Mama digalakkan untuk mengambil makanan rendah GI kerana tubuh badan Mama akan mencernanya lebih lama sebelum ia akan diserap. Ini menyebabkan kenaikan paras gula dalam darah Mama menjadi lebih perlahan.
Kredit gambar: Anmum™ Materna
Anmum™ Materna juga padat dengan nutrien penting seperti MFGM-Gangliosida dan DHA. MFGM-Gangliosida adalah penting semasa kehamilan kerana pertambahan Gangliosida ke dalam otak janin adalah paling tinggi semasa trimester ketiga dan didapati dengan banyaknya di dalam otak7.
Dapatkan Anmum™ Materna Hari Ini!
Kredit gambar: Anmum™ Materna
Dengan kata mudah, Mama disyorkan untuk mengambil Anmum™ Materna sebagai sebahagian daripada diet seimbang bagi menghadapi cabaran yang mendatang semasa kehamilan kali ni! Apa yang Mama perlu lakukan ialah minum dua gelas Anmum™ Materna sebagai sebahagian daripada diet seimbang, ditambah dengan senaman yang kerap.
Dapatkan sampel Anmum™ Materna di laman rasmi Anmum™ atau pek percubaan di Lotus.
Penafian:** Sukrosa, Pepejal Sirap Glukosa, Pepejal Sirap Jagung, Gula Perang, Dekstrosa, Laktosa, Fruktosa, Madu dan Gula Putih ditakrifkan sebagai ‘gula’ dan ‘gula tambahan’ di bawah Piawaian CODEX 212-1999 dan CAC/GL23-1997. CODEX merangka garis panduan piawaian makanan antarabangsa dan kod amalan yang selaras. Di bawah Peraturan-Peraturan Makanan Malaysia 1985, Sukrosa, Gula Perang, Dekstrosa, Glukosa, Fruktosa, Madu ditakrifkan sebagai bahan pemanis. Untuk Anmum™ MATERNA Biasa sahaja. Anmum™ MATERNA perisa coklat adalah kurang manis.
Artikel ini diolah daripada versi Bahasa Inggeris di Motherhood Story.
Rujukan:
1Mousa, A., Naqash, A., & Lim, S. (2019, February 20). Macronutrient and micronutrient intake during pregnancy: An overview of recent evidence. Nutrients. Retrieved March 11, 2022, from https://www.ncbi.nlm.nih.gov/pmc/articles/PMC6413112/
2Murugesan, M. (2021, August 30). Right nutrients for a healthy pregnancy: New straits times. NST Online. Retrieved March 11, 2022, from https://www.nst.com.my/lifestyle/heal/2021/08/715474/right-nutrients-healthy-pregnancy/
3Casas, R., Castro Barquero, S., & Estruch, R. (2020). Impact of Sugary Food Consumption on Pregnancy: A Review. Nutrients, 12(11), 3574. https://doi.org/10.3390/nu12113574
4Gestational Diabetes Mellitus (GDM). (2022, March 20). Johns Hopkins Medicine. hopkinsmedicine.org/health/conditions-and-diseases/diabetes/gestational-diabetes#:~:text=Gestational%20diabetes%20mellitus%20(GDM)%20is,being%20absorbed%20by%20the%20cells.
5Barbosa, J., Silva, A., Kac, G., Simões, V., Bettiol, H., Cavalli, R. C., Barbieri, M. A., & Ribeiro, C. (2021). Is soft drink consumption associated with gestational hypertension? Results from the BRISA cohort. Brazilian Journal of Medical and Biological Research, 54(1), e10162. https://doi.org/10.1590/1414-431X202010162
6Cohen, J., Rifas-Shiman, S. L., Young, J., & Oken, E. (2018). Associations of Prenatal and Child Sugar Intake With Child Cognition. American Journal of Preventive Medicine, 54(6), 727–735. https://doi.org/10.1016/j.amepre.2018.02.020
7McJarrow, P., Schnell, N., Jumpsen, J., & Clandinin, T. (2009). Influence of dietary gangliosides on neonatal brain development. Nutrition Reviews, 67(8), 451–463. https://doi.org/10.1111/j.1753-4887.2009.00211.x


Mama, Inilah Masanya Untuk Gandakan Proses Perkembangan Anak-anak, Pasca-Pandemik

Sedar tak sedar dah lebih 2 tahun sejak seluruh dunia dilanda wabak COVID-19. Bila tengok anak-anak,  teringat pengalaman membesarkan anak bongsu yang baru sahaja dilahirkan pada 2019 dan kemudian, kehidupan kita semua terus berubah bermula tahun 2020.
Pada Mama Siti, cabaran membesarkan anak-anak yang dilahirkan right before atau semasa pandemik agak lain daripada anak-anak yang lain. Contohnya anak bongsu Mama Siti sendiri—mudah menangis bila jumpa orang ‘baru’, tak berani nak berlari bermain dengan rakan sebaya lain dan kalau berada di luar, nak melekat dengan saya atau ayahnya sahaja. Senang cakap, dia menjadi seperti takut berhadapan dengan orang ramai atau mengalami ‘Social Anxiety Disorder (SAD)’.

Tapi, yang paling mencabar adalah bab makanan. Betul, saya sendiri banyak masak semasa musim PKP dan memilih sendiri sumber pemakanan dan sebagainya, namun, anak bongsu saya seperti lebih teliti dalam pemilihan makanan—ada sahaja yang tak disukanya. Pening Mama Siti dibuatnya kerana risaukan dia kekurangan nutrisi-nutrisi penting untuk perkembangannya sendiri.
Syukur kita akhirnya sudah memasuki fasa endemik dan inilah masanya untuk Mama semua melakukan sesuatu yang boleh boost perkembangan ‘anak-anak pandemik’ ini. Hasil daripada perbincangan dan perkongsian dengan mak-mak yang mempunyai cabaran yang sama, ramai di antara mereka mencadangkan tips berikut untuk meningkatkan perkembangan anak-anak ketika fasa ini.
Tips Meningkatkan Perkembangan Anak-anak di Fasa Endemik
#1 Membawa mereka ke taman permainan atau taman rekreasi

Walaupun kita masih berada dalam langkah berjaga-jaga dan berwaspada dengan keadaan sekeliling di fasa endemik, namun, kita harus cuba untuk biasakan diri dengan kehidupan normal baharu.
Untuk membantu perkembangan anak-anak, Mama boleh bawa mereka ke taman permainan yang terbuka atau taman rekreasi yang berdekatan. Mama boleh biarkan si kecil Mama berlari berkeliaran (tapi masih dibawah pengawasan Mama ya) dan berikan mereka ruang untuk meneroka keadaan sekeliling.

Mama boleh bawa anak-anak ke kawasan ini pada setiap hujung minggu untuk membiasakan mereka berada di tempat awam, tetapi dengan pengudaraan yang baik dan kawasan yang lapang. Lama-kelamaan, pasti anak-anak terbiasa berada dalam kalangan orang ramai.
#2 Tingkatkan kreativiti anak-anak

Selain itu, Mama boleh mengajak anak-anak untuk melakukan aktiviti-aktiviti yang meningkatkan kreativiti mereka di rumah mahupun di luar. Jadikan sebagai rutin mingguan atau harian, Mama dan Papa harus bersama-sama lakukan sekurang-kurangnya satu aktiviti kreatif seperti DIY di rumah, mewarna, atau melukis.
Pastikan aktiviti tersebut banyak menggunakan tangan dan mengasah minda kreatif mereka. Nak lebih menarik, Mama boleh lakukan aktiviti tersebut dengan menggunakan makanan seperti mengenal warna melalui sayur-sayuran atau menyediakan lunchbox yang comel dan berwarna-warni bersama si kecil Mama.

Aktiviti yang melibatkan tekstur sesuatu bahan pun sangat bagus untuk mereka. Mama hanya perlu jadi lebih kreatif dan cuba aktiviti-aktiviti ini untuk anak Mama. Tetapi ingat, jangan pula lakukan aktiviti yang melibatkan gajet ya.
Objektif utama aktiviti ini adalah supaya anak Mama lebih banyak berkomunikasi dan berinteraksi dengan orang sekeliling, disamping meningkatkan kreativiti mereka.
#3 Nutrisi, nutrisi & nutrisi!
Ini yang lebih penting! Walau bagaimana susah sekali pun, Mama harus pastikan anak-anak mendapat nutrien penting yang mencukupi, terutamanya bagi anak-anak yang sangat memilih makanan.
“Susah betul anak-anak nak makan, macam mana nak make sure dia masih dapat nutrisi yang penting?”
Apa yang Mama boleh lakukan ialah dengan menerapkan pemakanan penting dan tinggi kandungan nutrien pada anak-anak sejak kecil lagi. Mama Siti perasan semasa anak pertama dan kedua masih menjadi picky eaters, Mama Siti cuba untuk mempelbagaikan bahan-bahan dan gaya hidangan makanan. Tapi, ada masanya tak menjadi trick ini.
Kemudian, ada kawan Mama Siti cadangkan untuk sentiasa berikan sekurang-kurangnya segelas susu tepung rumusan untuk kanak-kanak dalam sehari. Ini adalah untuk memastikan anak-anak masih mendapat nutrisi yang lengkap kerana susu mengandungi hampir kesemua nutrien yang diperlukan oleh tubuh badan kita.

Buat Mama yang masih pening fikirkan susu apakah yang sesuai untuk anak Mama, Mama Siti syorkan Mama cuba berikan segelas Morinaga Chil-kid pada anak Mama setiap hari.
Nak tahu kenapa? Teruskan pembacaan Mama.
Lebih Lengkap dan Oishi dengan Morinaga Chil-kid!
Buat pengetahuan Mama, produk Morinaga telah lama memasuki pasaran Malaysia, iaitu sejak tahun 1968 dan telah terbukti menghasilkan produk yang berkualiti tinggi untuk sekurang-kurangnya 3 generasi di Malaysia! Haa lama kan? Sejak zaman mak ayah kita tu!
Morinaga Chil-kid juga telah menggunakan rumusan Jepun yang disokong oleh institut R&D Morinaga di Jepun dengan sejarah lebih 100 tahun inovasi. Ia diformulasikan dengan nisbah yang seimbang, iaitu dengan lebih 45 nutrien penting seperti AA, DHA, GOS, Nukleotida, Omega 3&6 LCP, Kalsium, Zat Besi, dan 27 nutrien utama untuk menyokong pertumbuhan dan perkembangan anak-anak.
Yang lebih menarik (dan menjadi salah satu sebab pilihan Mama Siti dan anak-anak) ialah, Morinaga Chil-kid ini kurang manis dengan rasa vanila yang lembut, menjadikan susu lebih oishi (sedap) untuk anak-anak!

Mama juga tak perlu risau dengan pembuatannya kerana Morinaga Chil-kid 100% dihasilkan dan dibungkus dalam keadaan terkini di Belanda dan menjalani pemeriksaan produk yang ketat iaitu sebanyak dua kali sebelum dieksport ke negara kita.
Anak saya sekarang yang tak lama lagi baru nak berusia 3 tahun, dah pandai ‘Oishi’ ‘oishi’ setiap kali nak susu. Sedap dan sangat membantu dalam penerimaan nutrisi penting untuk tumbesarannya.
Kini Mama boleh mendapatkan 4 kotak Morinaga Chil-kid 600g atau 3 tin Morinaga Chil-kid 900g hanya di Motherhood.com.my – siap dapat 1 Morinaga Airtight Jar PERCUMA lagi tau!

Kalau Mama baru nak cuba berikan pada anak, Mama boleh dapatkan pek percubaan Morinaga Chil-kid 600g pada harga RM20 sahaja, melalui laman web ini dan jangan lupa untuk layari laman rasmi Morinaga di sini.


Panduan Zikir dan Doa Selepas Solat Fardhu Yang Boleh Diikuti

Selesai menunaikan solat fardhu dan sunat, kita digalakkan untuk berdoa memohon segala kebaikan dan dijauhi segala keburukan di dunia dan akhirat.
Berdasarkan Pejabat Wilayah Mufti Persekutuan, daripada Abu Umamah, Rasulullah S.A.W. pernah bersabda:
جَوْفَ اللَّيْلِ الْآخِرِ وَدُبُرَ الصَّلَوَاتِ الْمَكْتُوبَاتِ
Maksudnya : “(Doa yang paling didengari ialah) ketika satu pertiga malam yang terakhir dan ketika selesai solat fardu.” – Riwayat al-Tirmizi ( 3499)

Kredit gambar: web.facebook.com/jomsolah?_rdc=1&_rdr
Adab Ketika Berdoa Menurut Rasulullah S.A.W.
Terdapat banyak zikir dan doa selepas solat fardhu yang baik untuk diamalkan. Namun sebaiknya, kita hendaklah beradab dalam berdoa memohon kepada Ilahi.
Berikut merupakan antara adab-adab berdoa daripada Koleksi Doa & Zikir ini:
1. Berdoa ikhlas dari hati kerana Allah S.W.T.
Dalam Surah al-Baiyyinah, ayat 5, Allah S.W.T. telah berfirman:
“Pada hal mereka tidak diperintahkan melainkan supaya menyembah Allah dengan mengikhlaskan ibadat kepada-Nya, lagi tetap teguh di atas tauhid; dan supaya mereka mendirikan solat serta memberi zakat. Dan yang demikian itulah Agama yang benar.”
2. Mentauhidkan Allah S.W.T. pada nama dan sifatNya
Kita hendaklah mentaati segala suruhanNya dan meninggalkan segala laranganNya:
“Dan apabila hamba-Ku bertanya kepadamu tentang Aku maka (jawablah): sesungguhnya Aku amat hampir; Aku perkenankan permohonan orang yang berdoa apabila ia berdoa kepada-Ku. Maka hendaklah mereka menyahut seruan-Ku, dan hendaklah mereka beriman kepada-Ku supaya mereka menjadi baik dan betul.” – Surah Al-Baqarah, ayat 186
3. Berdoa dengan menyebut nama-nama Allah Yang Mulia
“Dan Allah mempunyai nama-nama yang baik, maka serulah kepada-Nya dengan nama-nama itu, dan pulaukanlah orang yang berpaling dalam masa menggunakan nama-nama-Nya. Mereka akan mendapat balasan mengenai apa yang mereka telah kerjakan.” – Surah al-A’raf, ayat 180
4. Memuji Allah dan selawat kepada Rasulullah
Daripada hadis riwayat At-Tirmizi, Fudhalah bin ‘Ubaid telah berkata:
Ketika kami duduk bersama Rasulullah S.A.W., tiba-tiba masuk seorang lelaki lalu solat dan kemudiannya dia berdoa: Ya Allah, ampunkanlah dosaku dan rahmatilah diriku. Lantas Nabi S.A.W. bersabda: “Kamu tergesa-gesa wahai orang yang berdoa. Apabila kamu selesai solat duduklah dan pujilah Allah dengan pujian yang selayaknya untuk-Nya. Kemudian berselawatlah kepada-Ku. Selepas itu, barulah kamu berdoa.”
Kredit gambar: web.facebook.com/jomsolah?_rdc=1&_rdr
5. Mengadap kiblat
Saidina Umar bin al-Khattab R.A. telah berkata:
Ketika hari Peperangan Badar, Rasulullah S.A.W. melihat kepada orang musyrikin yang berjumlah 1000 orang, sedangkan tentera Baginda hanya 319 orang sahaja. Lalu Rasulullah S.A.W. menghadap ke arah kiblat, kemudian Baginda menadah tangan berdoa dan memohon kepada tuhannya: “Ya Allah, kurniakanlah apa yang telah Engkau janjikan kepadaku. Ya Allah, jika musnah kumpulan ini di kalangan orang-orang Islam, nescaya Engkau tidak akan disembah lagi di bumi.” Baginda berterusan bermunajat kepada tuhannya dalam keadaan mengangkat tangan dan menghadap kiblat sehingga jatuh kain dari atas kedua bahunya.
6. Angkat kedua-dua belah tangan
Daripada Salman al-Farisi, Rasulullah S.A.W. telah bersabda:
“Sesungguhnya tuhanmu yang Maha Pemalu dan Maha Mulia malu dengan hamba-Nya apabila hamba-Nya itu mengangkat kedua belah tangannya berdoa tetapi tiada apa-apa yang diberikan Allah kepadanya.”
7. Berdoa dari hati dan yakin akan dimakbulkan
Rasulullah S.A.W. telah bersabda:
“Berdoalah kepada Allah dalam keadaan kalian benar-benar yakin bahawa Allah akan memustajabkan doa tersebut. Ketahuilah bahawa sesungguhnya Allah tidak memustajabkan doa daripada hati yang lalai dan tidak khusyu’.”
ZIkir dan Doa Selepas Solat Fardhu
Berdasarkan hadis-hadis Rasulullah S.A.W., di sini kami sertakan susunan zikir dan doa selepas solat fardhu yang baik untuk diamalkan:
1. Mulakan dengan ummul kitab Surah Al-Fatihah

2. Selawat kepada Rasulullah S.A.W.
ٱللَّٰهُمَّ صَلِّ عَلَىٰ مُحَمَّدٍ
3. Istighfar memohon keampunan
كَانَ رَسُولُ اللَّهِ -صلى الله عليه وسلم- إِذَا انْصَرَفَ مِنْ صَلاَتِهِ اسْتَغْفَرَ ثَلاَثًا وَقَالَ  اللَّهُمَّ أَنْتَ السَّلاَمُ وَمِنْكَ السَّلاَمُ تَبَارَكْتَ ذَا الْجَلاَلِ وَالإِكْرَامِ
Maksudnya: “Rasulullah S.A.W. apabila selesai menunaikan solat baginda beristighfar sebanyak 3 kali seraya menyebut: اللَّهُمَّ أَنْتَ السَّلاَمُ وَمِنْكَ السَّلاَمُ تَبَارَكْتَ ذَا الْجَلاَلِ وَالإِكْرَام – Riwayat Muslim (1362)
4. Doa untuk ibu bapa
اَللَّهُمَّ اغْفِرْلِيْ ذُنُوْبِيْ وَلِوَالِدِيَّ وَارْحَمْهُمَا كَمَا رَبَّيَانِيْ صِغِيْرًا
Maksudnya: “Ya Allah! Ampunilah dosaku dan dosa kedua orang tuaku dan kasihilah mereka sebagaimana mereka mengasihiku sejak kecil.”
5. Doa selepas solat

Kredit gambar: akuislam.com
Maksudnya:
Dengan nama Allah yang Maha Pemurah dan Maha Penyayang. Dengan puji yang sebanding dengan nikmatNya dan menjamin tambahanNya. Wahai Tuhan kami, bagiMu segala pujian yang selayaknya bagi keagungan zatMu dan kebesaran kekuasaanMu. Ya Allah, cucurilah kesejahteraan ke atas junjungan kami Nabi Muhammad mencakupi orang-orang terdahulu dan terkemudian, dan anugerahkanlah keselamatan kepadanya. Restu Allah mudah-mudahan dikurniakan kepada pemimpin-pemimpin kami dari kalangan para sahabat Rasulullah sekalian. Ya Allah, hidupkanlah kami dengan iman, kumpulkan kami dengan iman dan masukkan kami ke dalam syurga bersama iman, dengan berkat rahmatMu, wahai Yang Paling Pengasih di antara yang mengasihani. Ya Allah, tolonglah kami untuk mengingati Mu, bersyukur kepada Mu dan melakukan ibadah yang sebaiknya untuk Mu. Ya Allah, kami pohon kepadaMu petunjuk, ketaqwaan, kehormatan diri dan kecukupan. Ya Allah, terimalah solat kami sepenuhnya, dan ampunkanlah segala dosa kami semuanya. Janganlah Engkau seksa kami biar pun sampai ke hari kiamat nanti. Sesungguhnya engkau Maha Berkuasa atas segala sesuatu. Ya Allah, ampunkanlah dosa-dosa kami dan ibu bapa kami. Rahmatilah mereka berdua sebagaimana mereka mendidik kami dengan baik sejak kecil. Ya Allah, hidupkan kami seperti kehidupan para ulama. Matikan kami seperti  kematian para syuhada. Kumpulkan kami ke dalam kumpulan para wali. Masukkan kami ke dalam syurga bersama nabi. Wahai Tuhan kami, janganlah engkau pesongkan hati kami  setelah mana Engkau berikan petunjuk kepada kami. Berikan kami rahmat dari sisiMu, sesungguhnya Engkau adalah Tuhan Maha Pemberi. Wahai Tuhan kami, ampunkanlah dosa-dosa kami dan keterlanjuran kami dalam segala urusan kami. Serta teguhkanlah pendirian kami dan tolonglah kami menghadapi orang-orang kafir. Wahai Tuhan kami, ampunkanlah segala dosa kami, hapuskan kejahatan kami dan matikan kami bersama-sama orang yang baik. Ya Allah, berikan kepada kami di dunia ini kebaikan dan di akhirat juga kebaikan. Selamatkan kami daripada api neraka. Ya Allah, sudahi ajal kami dengan kesudahan yang baik. Janganlah Engkau sudahi terhadap kami, ya Allah, dengan kesudahan yang buruk. Selawat dan salam sejahtera Allah ke atas junjungan kami Nabi Muhammad, ahli keluarga dan para sahabatnya. Maha Suci Tuhan yang Maha Mulia daripada sebarang kekurangan. Salam sejahtera ke atas para rasul dan segala puji hanya untuk Allah, Tuhan sekalian alam.
6. Zikir
اَللَّهُمَّ أَعِنِّي عَلَى ذِكْرِكَ وَشُكْرِكَ وَحُسْنِ عِبَادَتِكَ
Rasulullah S.A.W. telah bersabda: “Aku wasiatkan kepada kamu wahai Mu’adz, janganlah engkau tinggalkan pada setiap kali selesai solat untuk membaca (berdoa) : “Ya Allah, bantulah aku dalam berzikir kepada-Mu (mengingati-Mu), mensyukuri nikmat-Mu, dan melakukan ibadah yang baik kepada-Mu.”
7. Zikir
اَللَّهُمَّ أَجِرْنَا مِنَ النَّارِ
Maksudnya: “Ya Allah, jauhkanlah kami daripada azab neraka.”
8. Zikir
اللَّهُمَّ إِنِّي أَسْأَلُكَ الْعَفْوَ وَالْعَافِيَةَ فِي الدُّنْيَا وَالآخِرَةِ
Maksudnya: “Ya Allah, aku memohon kepadaMu keampunan dan kesejahteraan hidup di dunia dan di akhirat .”
9. Ayat Kursi
اللَّهُ لا إِلَهَ إِلا هُوَ الْحَيُّ الْقَيُّومُ لا تَأْخُذُهُ سِنَةٌ وَلا نَوْمٌ لَهُ مَا فِي السَّمَاوَاتِ وَمَا فِي الأرْضِ مَنْ ذَا الَّذِي يَشْفَعُ عِنْدَهُ إِلا بِإِذْنِهِ يَعْلَمُ مَا بَيْنَ أَيْدِيهِمْ وَمَا خَلْفَهُمْ وَلا يُحِيطُونَ بِشَيْءٍ مِنْ عِلْمِهِ إِلا بِمَا شَاءَ وَسِعَ كُرْسِيُّهُ السَّمَاوَاتِ وَالأرْضَ وَلا يَئُودُهُ حِفْظُهُمَا وَهُوَ الْعَلِيُّ الْعَظِيمُ
Maksudnya: “Sesiapa membacanya setiap selesai solat, tidak yang menghalanginya masuk Syurga selain mati.”
10. Surah Al-Baqarah, ayat 201
رَبَّنَا آتِنَا فِي الدُّنْيَا حَسَنَةً وَفِي الآخِرَةِ حَسَنَةً وَقِنَا عَذَابَ النَّارِ
Maksudnya: “Ya Allah, berikanlah kepada Kami kebaikan di dunia, berikan pula kebaikan di akhirat dan lindungilah Kami dari siksa neraka.”
11. Doa penutup selepas solat
Abu Bakrah berkata, “Rasulullah S.A.W. berdoa di akhir solatnya (dengan doa berikut):
اللهُمَّ إِنِّي أَعُوذُ بِكَ مِنَ الْكُفْرِ، وَالْفَقْرِ، وَعَذَابِ الْقَبْرِ
Maksudnya: “Ya Allah, sesungguhnya aku berlindung kepada-Mu dari kekufuran dan kefakiran. Aku berlindung kepada-Mu dari seksa kubur.” – Hadis Riwayat Ahmad, 34/52, no. 20409.
Kredit gambar: web.facebook.com/jomsolah?_rdc=1&_rdr
InsyaAllah…moga-moga dengan amalan zikir dan doa selepas solat fardhu ini, darjat kita sebagai hambaNya akan ditingkatkan dan kita mendapat kebaikan di dunia dan syafaat Rasulullah S.A.W. di akhirat, berkat daripada mengikuti sunnahnya. Ayuh belajar  cara membaca doa selepas azan dan hukum amalannya sekali!


Sedapnya Resepi Ketupat Sotong Terengganu Ni, Senang Pula Tu Nak Buat!

Ketupat sotong lembut dan berlemak memang menjadi kegemaran ramai rakyat Malaysia. Mereka yang dari negara lain pun suka ketupat sotong ni.
Kali ini, Mama Siti nak kongsikan resepi ketupat sotong Terengganu daripada Nor Al Fatihah, anak kelahiran asal negeri Terengganu sendiri.
Jom cuba!
Resepi Ketupat Sotong Terengganu

Kredit gambar: cookpad.com
Resepi oleh: Cookpad
Bahan-bahan
6 ekor sotong bersih yang dibuang kulit1/2 cawan beras pulut 1 1/2 cawan santan cair1 cawan santan pekat1/2 cawan airSebiji bawang merah dihiris1/2 inci halia dihiris1/2 biji cili merah besar dihiris1/2 sudu kecil halba1 sudu kecil garam1 sudu besar gula
Cara Memasak
1. Rendamkan beras pulut selama 15 minit. Kemudian, toskan.
Kredit gambar: cookpad.com
Kredit gambar: cookpad.com
2. Masukkan beras pulut ni ke dalam badan sotong sebanyak separuh je untuk bagi ruang ia kembang bila masak nanti.
Kredit gambar: cookpad.com
3. Masukkan kepalanya dan cucuk dengan lidi untuk kemaskan supaya tak terkeluar beras pulutnya nanti.
Kredit gambar: cookpad.com
4. Masukkan sotong dan santan cair ke dalam periuk dan rebus hingga beras pulut masak. Kira-kira dalam 10 hingga 15 minit gitu ya. Jangan lupa untuk tutup periuknya.
Kredit gambar: cookpad.com
5. Teruskan dengan memasukkan santan pekat, air, bawang merah, cili merah, halia dan halba.
Kredit gambar: cookpad.com
6. Perasakan dengan gula dan garam secukupnya. Tambah ya jika perlu. Kacau-kacau biar sotong sebati dengan kuah.
Kredit gambar: cookpad.com
7. Siap untuk dihidang!
Tips Buat Resepi Ketupat Sotong Terengganu
Jangan terlebih isi beras pulut ke dalam badan sotong. Ia perlukan ruang untuk mengembang dan masak.Kemaskan kepala sotong kepada badan sotong betul-betul ya Mama. Kalau terkeluar beras pulut, tak padatlah nanti ketupat sotong kita.Jangan lupa untuk sentiasa kacau kuahnya supaya santan masak elok.
Tak payah dah nak beli di kedai. Boleh masak untuk sekeluarga terus kalau dah pandai nanti. Selamat mencuba Mama!
Cuba juga resepi kerang bakar guna air fryer ini.


Resepi Sotong Bakar Pedas Inspirasi Masakan Afrika Utara – Unik, Mudah Dan Anda Pasti Suka!

Kita dah selalu cuba pelbagai resepi Sotong Bakar masakan Asia kan? Masakan Melayu, ala Thai, Chinese pun ada. Untuk kali ini, Mama Siti nak kongsikan resepi Sotong Bakar stimewa ala masakan Afrika Utara yang mudah, sedap dan lain daripada yang lain.
Tengok je gambar masakan Sotong Bakar ini, memang boleh kecur air liur dibuatnya. Sotong yang dibakar setelah diperap dalam perapan istimewanya pasti akan buatkan Mama dan seisi keluarga teringin dan teringin lagi.
Jom kita cuba resepi Sotong Bakar Pedas yang unik versi Afrika Utara ini.
Resepi Sotong Bakar Pedas
Resepi oleh: Izzbell

Kredit gambar: food52.com
Bahan-bahan
450 gram sotong bersih2 sudu kecil serbuk smoked paprika1 sudu kecil serbuk jintan putihSeulas bawang putih cincangSebiji buah lemon1/2 sudu kecil garam1/2 sudu kecil serbuk lada hitamSecubit serbuk cayenne pepperSuku cawan minyak zaitunPotongan buah lemonLidi buluh
Cara Memasak
Kredit gambar: food52.com
1. Campur dan gaulkan sebati serbuk smoked paprika, serbuk jintan putih, serbuk cayenne pepper, garam, serbuk lada hitam, minyak zaitun dan perahan buah lemon di dalam mangkuk. Jangan guna semua ya. Kita nak guna sedikit air perahan lemon untuk sos curahannya nanti. Pastikan campuran ini menjadi pes yang tidak terlalu cair atau pekat.
2. Perah air buah lemon selebihnya ke dalam mangkuk lain dan tambahkan 2 sudu besar pes tadi ke dalamnya.  Kacau sebati dan letak ke tepi. Ini adalah sos curahannya nanti.
3. Masukkan sotong ke dalam mangkuk pes kita buat tadi, gaul sebati dan perapkan di dalam peti sejuk selama 30 minit.
4. Selepas 30 minit, panaskan pemanggang dan keluarkan sotong yang telah diperap.
5. Cucuk badan dan kepala sotong dengan lidi buluh dan bakar sotong sehingga masak. Jangan lupa untuk balik-balikkan sotong ya.
6. Bila dah masak, terus renjiskan sos curahannya tadi ke atas sotong bakar panas-panas.
7. Hidang dengan potongan buah lemon untuk lebih kick. Kalau nak makan dengan roti pun sedap!
Tips Sotong Bakar Pedas Ala Afrika Utara
Untuk elakkan lidi daripada hangus ketika dibakar, rendamkan dahulu lidi buluh ini di dalam air sejuk sekejap. Boleh je nak asingkan badan dan kepala sotong. Tak perlu untuk cucuk badan sotong bersama kepalanya pada satu lidi. Maklumlah, badan sotong lama sedikit nak masak kan?Tak perlu bakar sotong lama-lama ya. Nanti keras dan liat. Supaya sotong tak mudah tercabut dari lidi, boleh je gunakan 2 lidi buluh untuk lebih kemas.
Senang je kan? Selamat mencuba Mama!
Kalau nak resipi sotong yang berkuah sikit, bolehlah cuba sambal sotong ini ya?


5 Resepi Mi & Pasta Yang Pasti ‘Kena’ Dengan Tekak Melayu

“Hari ini kita buka lain sikit nak? Kita masak mi atau pasta.”
Pernah tak teringin nak makan sesuatu yang lain dari biasa. Kadang-kadang lidah ni teringin juga nak rasa mi atau pasta. Jadi, apa kata kali ini kita cuba masak resepi mi dan pasta ini sebagai salah satu juadah berbuka.
Mama atau anak-anak Mama suka jenis hidangan yang macam mana? Kalau Mama Siti suka mi yang berkuah, untuk pasta pula, kalau ada rasa pedas-pedas tu memang syok lah.
Siapa sama macam Mama Siti, ‘high five’ sikit!
Kali ini, Mama Siti nak kongsikan 5 resepi mi dan pasta yang mudah, sedap dan paling penting kena dengan tekak Melayu kita ni.
Resepi Mi & Pasta Yang Sedap Sehingga Menjilat Jari
MENU 1: Spaghetti Goreng Cili Padi

Resepi oleh: Adikfoods
Bahan-bahan
Daging Ayam/LembuSpaghettiMinyak ZaitunBawang PutihCili PadiAir Rebusan PastaGula PerangGaramDaun Kucai
Cara Memasak
Potong isi ayam dan daging seperti bentuk dadu dan mengikut citarasa.

Goreng hingga keperangan dan ketepikan dahulu.

Tumis cili padi dan bawang putih yang telah dikisar.

Setelah naik minyak, masukkan gula perang dan garam serta air rebusan pasta.

Masukkan pula spaghetti, dan daging yang telah digoreng tadi serta daun kucai.

Tambahkan air jika kering.

Spaghetti Goreng Cili Padi siap dihidangkan!

Tips:
Jangan buang air rebusan terlalu awal. Boleh digunakan semasa memasak nanti sebagai penambah rasa.
MENU 2: Spaghetti Aglio Olio

Resepi oleh: Buat Orang Lapo
Bahan-bahan
SpaghettiMinyak ZaitunBawang PutihCili KeringUdangCili FlakesGaramOreganoSerbuk Lada HitamDaun ParsleyTomato CeriKeju Parmesan
Cara Memasak
Rebus spaghetti dan toskan serta jangan lupa untuk tambahkan sedikit minyak ketika merebus.

Tumiskan bawang putih hingga naik bau.

Masukkan cili kering dan gaulkan.

Tambahkan udang dan tambahkan sedikit air. Tunggu sehingga udang masak.

Masukkan spaghetti, garam, chili flakes, serbuk lada hitam dan serbuk oregano dan kacau merata.

Masukkan daun parsley dan tomato ceri. Kacau sebentar dan tutup api.

Taburkan keju parmesan dan siap dihidangkan. Cara lain ialah Mama boleh taburkan keju selepas dah letak dalam pinggan.

Tips
Ketika ingin masukkan udang, tambahkan air jika agak kekeringan.
MENU 3: Makaroni Bakar Cheese Leleh

Resepi oleh: Resepi Che Nom
Buat makaroni bakar ini banyak langkah-langkahnya. Tapi jangan risau sebab setiap usaha kita laburkan dalam penyediaan menu ini sangatlah berbaloi. Oleh sebab ada dua sos yang perlu disediakan, jadi Mama Siti bahagikan bahan-bahan kepada 2 bahagian ya.
Bahan-bahan
BAHAN-BAHAN SOS BOLOGNESE
Minyak ZaitunBawang HollandBawang PutihDaging KisarDaging BurgerSerbuk Lada HitamLobak MerahTomatoCapcicumPuri TomatoSos Pasta TomatoAir Rebusan PastaHerba Itali/OreganoKiub AyamSerbuk Cili Kasar (Chilli Flakes)CendawanGaramSusu Penuh Krim
BAHAN-BAHAN SOS PUTIH
MentegaTepung GandumSusu Penuh KrimSerbuk Keju ParmesanKeju CheddarSerbuk Lada Hitam
BAHAN-BAHAN TAMBAHAN
Parutan Keju MozarellaHirisan CapcicumSerbuk Parsley Kering/Oregano
Cara Memasak Sos Bolognese
Panaskan minyak dan tumiskan bawang holland apabila telah layu masukkan bawang putih.

Tambahkan daging kisar, daging burger dan serbuk lada hitam. Masak sehingga air daging sedikit kering.

Apabila air daging mulai kering, masukkan lobak merah, tomato dan capsicum.

Masukkan puri tomato, sos pasta tomato dan sedikit air rebusan pasta.

Tiba masa untuk herba Itali/oregano, ‘chili flakes’ dan cendawan.

Tuangkan susu penuh krim dan tutupkan api.Masukkan makaroni yang telah direbus dan gaulkan bersama dengan kuah bolognese tadi.

Cara Memasak Sos Putih
Cairkan mentega terlebih dahulu dan masukkan tepung gandum.

Kacau hingga sebati lalu tambahkan susu penuh krim (full cream). Masak dengan api perlahan dan kacau sampai pekat.

Sampai masa untuk masukkan keju parmesan, keju cheddar, serbuk lada hitam dan garam.

Jika terlalu pekat tambahkan susu dan tutup api.
Penyediaan Untuk Membakar Makaroni
Sediakan bekas aluminium bersaiz 3 inci x 7 inci.

Sedukkan makaroni ke dalam bekas dan taburkan keju parmesan, sos putih, keju mozarella, serbuk parsley dan hirisan capsicum.

Bakar dalam oven dengan suhu 200℃ selama 15 minit atau hingga permukaan mulai perang.

Tips
Kalau nak keju tarik panjang, boleh lebih kan mozarella.
MENU 4: Mi Kari Laksa

Resepi oleh: Kak Ida’s Kitchen
Bahan-bahan
BAHAN-BAHAN KUAH
Bawang BesarBawang PutihCili KeringIkan Bilis/Kiub Ikan BilisDaun KunyitDaun KariSeraiLengkuasSerbuk Kari DagingSerbuk KunyitSantanIsi AyamKek Ikan (Fish Cake)Tauhu Lampung/ Tauhu KeringGaramGula
BAHAN-BAHAN MI
Mi KuningSawiTaugehDaun BawangCili Hijau?MerahLimauTelur RebusBawang Goreng
Cara Memasak
Panaskan minyak dan tumiskan item nombor 1 hingga 8 hingga sedikit garing.

Masukkan serbuk kari dan serbuk kunyit dan kacau rata.

Tambahkan garam dan gula.

Masukkan air secukupnya mengikut citarasa, santan, isi ayam, ‘fish cake’ dan masak sehingga mendidih.

Masukkan tauhu lampung.

Siap untuk dihidangkan.

Tips
Boleh juga gantikan tauhu kering dengan tauhu biasa.
MENU 4: Mi Goreng Mamak

Resepi oleh: Sheila Rusly
Bahan-bahan
Mi KuningBawang PutihBawang MerahSawiSerbuk KariTaugehTauhu KerasTelurTomatoIsi Udang dan AyamCili BohSos TomatoBawang GorengLimau Kasturi
Cara Memasak
Tumiskan bawang merah dan bawang putih hingga naik bau.

Tambahkan cili boh/ cili kisar mengikut citarasa kepedasan anda.

Masukkan sudu besar serbuk kari dan kaul sekata.

Tiba masa untuk masukkan kicap pekat kacau sebentar.

Tambahkan sawi dan mi kuning, gaulkan dan ketepikan sedikit ke bahagian tepi kuali untuk menggoreng telur.

Pecahkan 2 biji telur dan kacaukan bersama-sama mi kuning dan sawi.

Akhir sekali masukkan tauhu keras, kacau sekata dan siap untuk dihidangkan.
Nampak menyelerakan semua resepi mi dan pasta ini bukan? Selamat mencuba dan jangan lupa untuk kongsikan dengan rakan-rakan yang lain ya Mama.


Bagaimana Pengambilan Gula Yang Tinggi Boleh Mempengaruhi Perkembangan Kognitif Kanak-kanak

Terdapat kepercayaan kuat di kalangan Mama, terutamanya dalam media sosial, bahawa pengambilan gula yang tinggi dalam kalangan kanak-kanak boleh menyebabkan mereka hiperaktif dan kurang selera makan.
Apa itu hiperaktif?
Hiperaktif bermaksud peningkatan dalam pergerakan, tindakan impulsif dan mudah terganggu. Gula yang ditapis (diproses) mungkin mempunyai kesan ke atas aktiviti kanak-kanak. Gula dan karbohidrat yang telah diproses memasuki aliran darah dengan cepat. Apabila ini berlaku, ia boleh menyebabkan perubahan yang cepat dalam paras gula darah dan menjadikan kanak-kanak kelihatan ‘ekstra aktif’.
Macam familiar tak hal ini dengan anak-anak Mama?
Sama ada ya atau tidak, terdapat satu lagi perkara yang Mama harus peka tentang pengambilan gula tambahan kepada kanak-kanak.
Adakah Mama tahu bahawa pengambilan gula yang tinggi dalam kalangan kanak-kanak mempunyai kesan jangka panjang yang lebih buruk?
Gula boleh menjejaskan perkembangan kanak-kanak yang sedang membesar.
Ya, betul Mama, dan untuk mengetahui sebabnya, Mama harus teruskan pembacaan.
Pengambilan Minuman Bergula (Sugar-Sweetened Beverage (SBB)) dalam Kuantiti Yang Banyak

Minuman bergula, juga dikenali sebagai SSB boleh didapati di mana-mana sahaja. Ia datang dalam satu set apabila Mama memesan di kedai makanan segera yang terkenal, ia juga terkandung dalam minuman jus kotak dan minuman ringan—minuman kegemaran kanak-kanak kecil dan kanak-kanak prasekolah.
Mama Siti pasti anak-anak Mama juga menggemari minuman-minuman ini. Bukankah mereka sangat sukakan makanan dan minuman manis? Sweet tooth la katakan.
Menurut kajian tentang pengambilan minuman manis dalam kalangan kanak-kanak prasekolah Malaysia berumur 3 hingga 6 tahun, sebahagian besar kanak-kanak prasekolah di Malaysia didapati mengambil SSB setiap minggu (Foo et al, 2020).
Kajian itu melibatkan 590 orang kanak-kanak prasekolah berbangsa Melayu dan Cina, terdiri daripada 317 lelaki dan 273 perempuan. Daripada jumlah itu, hampir 54% daripada mereka dilaporkan mengambil SSB setiap minggu, corak yang serupa dengan negara seperti Amerika Syarikat yang mendokumenkan pengambilan gula yang tinggi.
SSB merangkumi minuman yang mungkin kelihatan sebagai pilihan yang baik untuk pengguna seperti minuman tenaga, minuman malt, dan juga minuman berasaskan susu! Selain SSB, terdapat juga makanan manis kegemaran mereka. Contohnya donat, biskut, ais krim, kek dan waffle– semuanya mengandungi banyak gula.
Jadi cuba Mama bayangkan seketika—jika mereka sudah makan makanan sarat gula yang kadangkala sukar dikawal, ibu bapa juga mungkin tanpa sedar sebenarnya sedang menambah lebih banyak gula apabila kita menawarkan SSB kepada mereka.
Bahaya tau Mama!
Kredit gambar: Anmum™ ESSENTIAL
Kesan Pengambilan Gula Yang Tinggi
Kredit gambar: Anmum™ ESSENTIAL
Diet tinggi gula telah terbukti boleh menjejaskan pembelajaran dan ingatan.
Dan dalam masyarakat yang memberi banyak penekanan kepada pendidikan, ini adalah satu berita kurang baik.
Kajian manusia mengenai pengambilan lemak dan gula yang tinggi menunjukkan bukti bahawa ia menjejaskan pembelajaran dan ingatan yang bergantung kepada hipokampal dan meningkatkan pergantungan kepada makanan tinggi gula (Attuquayefio et al, 2016).
Sebelum Mama pening dengan jargon sains ini, mari belajar sedikit tentang biologi otak: Manusia mempunyai dua hipokampi, yang terletak pada setiap sisi otak. Bersama-sama, mereka dipanggil hipokampus. Ia menyatukan maklumat daripada ingatan jangka pendek kepada jangka panjang.
Satu kajian menunjukkan bahawa gula mengurangkan proses ini yang dipanggil hippocampal neurogenesis, yang penting untuk meminimumkan gangguan dalam penggabungan maklumat dan ingatan dalam kedua-dua lobus tersebut. (Beecher et al, 2021)
Pernahkah Mama menghadapi situasi di mana seseorang mengganggu rantai pemikiran Mama dan kemudian Mama terlupa apakah yang difikirkan sebelum gangguan tersebut?
Gula adalah seperti itu, dimana ia mengganggu proses penyimpanan maklumat di dalam otak.
Dengan lebih banyak gula, datang lebih banyak gangguan yang boleh menjejaskan daya ingatan. Oleh itu, bentuk pembelajaran dan ingatan yang bergantung kepada hipokampal amat berisiko terhadap kesan buruk diet tinggi lemak dan gula. Kajian awal pertama kali dikenal pasti adalah pada tikus (Molteni et al, 2002) tetapi sejak itu telah terbukti digunakan untuk manusia (Attuquayefio et al, 2016).
Oleh itu, kurangkan pengambilan gula untuk mengelakkan kemungkinan kesan buruk pada ingatan dan pembelajaran.
Kredit gambar: Anmum™ ESSENTIAL
Pendawaian Semula Otak untuk Perkembangan Anak-anak

Jika sesetengah daripada Mama bimbang bahawa anak Mama mungkin mengambil terlalu banyak gula daripada yang Mama selesa, Mama masih boleh membuat perubahan sebelum terlambat.
Yang paling penting ialah dengan mengeluarkan makanan yang tinggi gula daripada diet anak Mama. Satu kajian menunjukkan bahawa asid lemak berantai panjang omega-3, asid Dokosaheksanoik (DHA) boleh meningkatkan fungsi otak pada kanak-kanak (Kuratko et al, 2013).
Satu lagi nutrien yang boleh membantu ialah Gangliosida (GA®).
Buat pengetahuan Mama, Gangliosida (GA®) membantu membentuk hubungan sel-sel otak untuk pembelajaran dan pembentukan memori dan ia sama penting dengan asid Dokosaheksanoik (DHA), asid lemak omega-3 yang penting untuk perkembangan otak semasa peringkat awal kanak-kanak (Palmano et al., 2015).
Kredit gambar: Anmum™ ESSENTIAL
Menurut Xu & Zhu, 2005, seperti yang dipetik dalam kajian oleh Palmano et al., 2015, rawatan gangliosida secara oral membantu simptom neurologi yang berkaitan dengan cerebral palsy, khususnya ketegangan otot, fungsi anggota badan, keupayaan bahasa dan kecerdasan. Peningkatan yang lebih pantas dapat diperhatikan pada kanak-kanak kecil sehingga tiga tahun (Palmano et al, 2015).
Di Mana Mama Boleh Mendapatkan Gangliosida (GA®)?

Membran Globul Lemak Susu (MFGM) mengandungi Gangliosida (GA®) ini dan fosfolipid (Lee et al, 2018).
Menurut satu kajian yang dijalankan di Malaysia, produk susu untuk kanak-kanak yang sedang membesar adalah penyumbang utama kepada pengambilan gangliosida dalam kalangan kanak-kanak di negara ini. Kuantiti gangliosida yang lebih kecil diambil daripada sumber pemakanan lain seperti ayam, kuning telur dan ikan (Khor et al, 2016).
Itulah sebabnya penting untuk memilih susu untuk kanak-kanak yang sedang membesar yang tidak mengandungi gula tambahan, tetapi mengandungi MFGM+Gangliosida (GA®).
Jadi, adakah itu bermakna bahawa susu apa sahaja memberikan kesan yang sama?
Um, tidak juga Mama.
Ambil perhatian – WHO mengesyorkan pengambilan gula tambahan tidak melebihi 10% daripada jumlah tenaga harian, bukan hanya dalam susu.
Pada mulanya, kajian ini bertujuan untuk mendapatkan maklumat kandungan gula mengikut label pemakanan. Walau bagaimanapun, maklumat itu tidak dilabelkan sebagai ‘gula’, ‘bebas gula’ atau sebarang bentuk ‘monosakarida’ atau ‘disakarida’. Sebaliknya, istilah seperti ‘karbohidrat’, ‘gula’, ‘serat’ dan ‘kanji’ telah digunakan (Bakri et al, 2019).
Kredit gambar: Anmum™ ESSENTIAL
Oleh itu, tiada sukrosa tambahan tidak bermakna tiada gula tambahan kerana ia boleh wujud dalam bentuk lain seperti Laktosa (jika terdapat dalam senarai bahan-bahan), Pepejal Sirap Jagung, Pepejal Sirap Glukosa dan Dekstrosa.
Jadi, bayangkan jika mereka mengambil makanan harian yang mengandungi nasi (yang juga mempunyai gula) dan lobak merah (juga dengan sedikit gula), kemudian apabila tiba masa untuk makanan ringan mereka mempunyai satu atau dua biskut, dan kemudian susu dengan gula tambahan – oh tidak, badan mereka akan mengalami kelebihan gula!
Oleh itu, apabila memilih susu, pastikan paras gula jauh lebih rendah daripada pengambilan gula yang disyorkan oleh WHO, kerana dengan makanan harian anak Mama, pengambilan gula mereka mungkin melebihi 10% daripada jumlah cadangan harian.
Perkara-perkara Penting dalam Anmum™ ESSENTIAL
Pada masa ini, Anmum™ ESSENTIAL ialah satu-satunya jenama^ dengan MFGM-Gangliosida-DHA Tanpa Gula Tambahan** di Malaysia.
Ia juga dirumus secara saintifik dengan Prebiotik (Inulin) dan 15 nutrien penting seperti tinggi Kalsium, tinggi Protein, Zink dan Vitamin D untuk membantu menyokong keperluan nutrisi kanak-kanak yang sedang membesar.
Kredit gambar: Anmum™ ESSENTIAL
Walaupun Anmum™ ESSENTIAL ialah jenama terkenal di Malaysia, ramai ibu baru tidak mengetahui manfaat yang akan diperolehi oleh seorang anak. Dibuat dengan susu tepung dari New Zealand dan disokong oleh 90+ tahun penyelidikan di pusat R&D Fonterra New Zealand, Anmum™ ESSENTIAL dirumus secara saintifik untuk membantu menyokong keperluan pemakanan kanak-kanak yang sedang membesar berumur satu hingga enam tahun.
Anmum™ ESSENTIAL sangat menitikberatkan dalam menyokong pertumbuhan dan perkembangan kanak-kanak.
Dapatkan sampel Anmum™ ESSENTIAL di www.anmum.com/my atau dapatkan sampel bersaiz penuh di Motherhood.com.my hari ini!
Penafian:*GA® merujuk kepada Gangliosida^Merujuk kepada label produk bagi jenama utama susu tepung rumusan untuk kanak-kanak.** Sukrosa, Pepejal Sirap Glukosa, Pepejal Sirap Jagung, Gula Perang, Dekstrosa, Laktosa, Fruktosa, Madu dan Gula Putih ditakrifkan sebagai ‘gula’ dan ‘gula tambahan’ di bawah Piawaian Codex 212-1999 dan CAC/GL23-1997. CODEX merangka garis panduan piawaian antarabangsa yang selaras dan kod amalan. Di bawah Peraturan-Peraturan Makanan Malaysia 1985, Sukrosa, Gula Perang, Dekstrosa, Glukosa, Fruktosa, Madu adalah ditakrifkan sebagai bahan-bahan pemanis.
Artikel ini diolah daripada versi Bahasa Inggeris di Motherhood Story.
Rujukan:
Foo, L. H., Lee, Y. H., Suhaida, C. Y., & Hills, A. P. (2020). Correlates of sugar-sweetened beverage consumption of Malaysian preschoolers aged 3 to 6 years. BMC Public Health, 20,552. https://doi.org/10.1186/s12889-020-08461-7
Attuquayefio, T., Stevenson, R. J., Boakes, R. A., Oaten, M. J., & Yeomans, M. R. (2016). A high-fat high-sugar diet predicts poorer Hippocampal-Related Memory and a Reduced Ability to Suppress Wanting Under Satiety. Journal of Experimental Psychology: Animal Learning and Cognition, 42(4), 415-428. http://dx.doi.org/10.1037/xan0000118
Beecher, K., Alvarez Cooper, I., Wang, J., Walters, S. B., Chehrehasa, F., Bartlett, S. E., & Belmer, A. (2021). Long-term overconsumption of sugar starting at adolescence produces persistent hyperactivity and neurocognitive deficits in adulthood. Frontiers in Neuroscience, 15. https://doi.org/10.3389/fnins.2021.670430
Molteni, R., Barnard, R. J., Ying, Z., Roberts, C. K., & Gómez-Pinilla, F. (2002). A high-fat, refined sugar diet reduces hippocampal brain-derived neurotrophic factor, neuronal plasticity, and learning. Neuroscience, 112(4), 803-814. http://doi.org/10.1016/S0306-4522(02)00123-9
Beilharz, J. E., Maniam, J., & Morris, M. J. (2015). DIET-induced cognitive deficits: The role of fat and sugar, potential mechanisms and nutritional interventions. Nutrients, 7(8), 6719–6738. https://dx.doi.org/10.3390%2Fnu7085307
Kuratko, C. N., Barrett, E. C., Nelson, E. B., & Salem, N. (2013). The relationship of docosahexaenoic acid (DHA) with learning and behavior in Healthy Children: A Review. Nutrients, 5(7), 2777–2810. https://doi.org/10.3390/nu5072777
Palmano, K., Rowan, A., Guillermo, R., Guan, J., & McJarrow, P. (2015). The role of gangliosides in Neurodevelopment. Nutrients, 7(5), 3891–3913. https://dx.doi.org/10.3390%2Fnu7053891
Wolraich, M. L. (1995). The effect of sugar on behavior or cognition in children. JAMA, 274(20), 1617-1621. https://doi.org/10.1001/jama.1995.03530200053037
Lee, H., Padhi, E., Hasegawa, Y., Larke, J., Parenti, M., Wang, A., Hernell, O., Lönnerdal, B. & Slupsky, C. (2018). Compositional Dynamics of the Milk Fat Globule and Its Role in Infant Development. Frontiersin. https://doi.org/10.3389/fped.2018.00313
Khor, G. L., Shyam, S., Misra, S., Fong, B., Chong, M. H. Z., Sulaiman, N., Lee, Y. L., Cannan, R., & Rowan, A. (2016). Correlation between dietary intake and serum ganglioside concentrations: a cross-sectional study among Malaysian toddlers. BMC Nutr, (2)74. https://doi.org/10.1186/s40795-016-0113-3
Nazahiah Bakri, N., Nadzri Mohamad, A., Nur Amalina Rashid, I., Faiza Abdul Rahman, F., Rasdi, Z. R., Faezah Md Bohari, N., & Mohd Radzia, A. (2019). Determination of sugar types and content in formulated milk of infants and children in Malaysia. Malaysian Journal of Fundamental and Applied Sciences, 15(5), 695-698. https://mjfas.utm.my/index.php/mjfas/article/view/1495/pdf